Ur saneamendu sarea amaitzeko dirua ematearen alde bozkatu du Legebiltzarrak

Ur partzuergoko ordezkariak Legebiltzarrean

Sozialisten babesa izan du EH Bilduk aurkeztu duen legez besteko proposamenak, eta onartu egin du Eusko Legebiltzarrak. 37 izan dira aldeko botoak, eta 36 kontrakoak. Hain zuzen, ur saneamendu sareak falta duen kolektorea amaitzeko finantziazioa eskatu dio koalizio abertzaleak EAJren gobernuari, eta 2004. urtean sinatutako akordioa bete dezala.

Busturialdeko EH Bilduk behin baino gehiagotan gogoratu du 45.000 biztanleri zerbitzua ematen dio Busturialdeko ur saneamendu sareak, eta 2003. urtean sinatutako hitzarmen baten arabera, kolektore horiek egiteko lanak Jaurlaritzaren ardura direla. Espainiak eta ur partzuergoak 2003an hartutako konpromisoak bete dituzte. Espainiak, esaterako, 33 milioi euro bideratu ditu saneamendu sarerako, eta ur partzuergoak hiru milioi euro erabili ditu lurren desjabetzeak ordaintzeko. Busturialdeko Ur Partzuergoko lehendakari Iratxe Arriola pozik agertu da Legebiltzarrak gaur hartu duen erabakiagaz. Hala ere, orain konpromisoak behar direla esan du: “Urkullu lehendakariari exijitu nahi diogu Legebiltzarrak hartu duen erabakia onar eta bete dezala”. Hil honetan egin behar ditu Eusko Jaurlaritzak 2015erako aurrekontuak, “eta horiek amaitzean ikusiko dugu Eusko Alderdi Jeltzaleak Legebiltzarrak eskatutaakoa bete duen ala ez”

2015erako aurrekontuak amaitzen dituztenean jakingo dugu Eusko Alderdi Jeltzaleak Legebiltzarrak eskatutaakoa bete duen ala ez”

Oraindik hiru kolektore falta dira hondakin ur guztiak Lamiarango araztegira bideratu ahal izateko: Muxika eta Gernika-Lumo artekoa, Gernika-Lumo eta Busturia artekoa eta Sukarrieta eta Lamiaran artekoa. Lamiarango araztegia lanean den arren, azpiegitura horrek ezin izango ditu eskualde guztiko ur zikinak tratatu, lotura guneak egitea falta delako.

Eusko Legebiltzarrak EH Bilduren legez besteko proposamena onartu du, baina gaiaren inguruan eztabaida izan da osoko bilkuran. Euzko Abertzaleak taldeak kontrako botoa eman du; besteak beste, Busturialdeko Ur Partzuergoak bideragarritasun planik aurkeztu ez duelako. Talde horretako Joseba Zorrilla legebiltzarkideak azaldu duenez, azpiegituren kudeaketa nola egingo duen azaldu behar du, eta bideragarritasun ekonomikoa eta teknikoa aztertuko duen txostena aurkeztu behar du. “Busturialdeko ur saneamendu sarea lehentasuna da jeltzaleentzako ere, baina beronen kudeaketa bideragarria izan behar da”.

Talde mistoko Natalia Rojo sozialistak erantzun dio Zorrillari. Haren esanetan, Busturialdeko Ur Partzuergoak kudeaketa ona egiteko gai dela erakutsi du, eta bere zorrak kitatu ditu. Zor hori, gainera, partzuergoko zuzendaritza jaltzeleena zenean sortu zela esan du legebiltzarkideak. Rojoren iritziz, lotsagarria da Araban, Bizkaian eta Gipuzkoan dagoen biosfera erreserba bakarrean uraren kalitatea den modukoa izatea. “Busturialdeko uraren saneamendua zuentzat ere lehentasuna bada, zergatik dio Oregik aurrekontuetan ez dela diru partidarik izango?”, galdegin die jeltzaleei.


Irakasleen gutuna Hezkuntza eta Osasun Saileko arduradunei

"Ondorengo eskaera egin nahi dizuegu: langileok etxetik lan egiteko aukera izatea, neurri hau bat datorrelako Munduko Osasun Erakundearen (MOE) eta Osasun Sailaren neurriekin"

Hezkuntza eta Osasun Saileko arduradun horiek:

Covid-19 koronabirusaren eraginez bizi dugun ezohiko egoera honen aurrean, Lakua BHIko ikastetxeko irakasleok eta langileok ondorengo eskaera egin nahi dizuegu:

Birusaren zabalkuntza dela eta, kontraesanak ikusten ditugu Osasun Sailak eta Munduko Osasun Erakundeak (MOE) ematen dituen gomendioen eta Hezkuntza Sailetik jasotako aginduen artean. Hori dela eta:

Irakasle eta langile guztiok arriskugune honetara etortzen gara lanera eta ondorioz, ez al gabiltza birusa zabaltzeko arriskua handitzen, kanpoan bizi garenok gure herrietara itzultzean? Ez al genuke arrisku eremua murriztuko irakasleok etxetik bertatik lana egin ahal izango bagenu?

Hau horrela izanda, ondorengo eskaera egin nahi dizuegu: langileok etxetik lan egiteko aukera izatea, neurri hau bat datorrelako MOE Munduko Osasun Erakundearen eta Osasun Sailaren neurriekin.

Gure eskaera kontuan izango duzuelakoan, besterik gabe.

Lakua BHIko irakasleak eta langileak.

Gasteiz, 2020ko martxoaren 11n.

Lakua BHIko langileek idatzi dute gutuna, eta hezkuntza zentro gehiagotan atxikimenduak jasotzen ari dira.

Ekimen deszentralizatua da eta ikastetxe bakoitzak testua osatu eta Eusko Jaurlaritzara helarazteko deia egin dute antolatzaileek.


Lehentasunak baliabideak behar ditu

Aitor Karasatorrek eta, beraz, Bilduk Sakanako Mankomunitateko lehendakaritza eskuratu zuenean iragarri zuen zeintzuk izanen ziren legegintzaldi honetarako lehentasunak: euskara, gizarte zerbitzuak eta garapena. Euskalgintzatik pozez hartu genuen berria ulertzen baitugu alor bat lehentasunezkoa izendatzen baldin bazuten, behar dituen baliabideez hornituko zutela. Usteak erdi ustel, ordea.Azkenaldian toki-entitate gehienetan murrizketak egiten ari dira, eta Sakanako Mankomunitateak ere iragarri du eginen dituela. Nolanahi ere, ez die zerbitzu guztiei eraginen murrizketak, bi zerbitzu izanen baitira kaltetu bakarrak: Kirol Zerbitzua eta Euskara Zerbitzua.Euskara Zerbitzuan 15.000 euro inguruko murrizketa iragarri da. Hainbat jarduera kendu eta murriztuko dira, eta, alde horretatik, Sakanako Euskara Zerbitzuak azken urteetan izan duen plangintzarik eskasena izanen da aurtengoa. Haatik, murrizketarik nabarienak diru-laguntzetan eginen dituzte —aurreko legegintzaldietan egin ez dena: diru-laguntzak murriztea, alegia—, eta hor Sakanan euskararen normalizaziorako funtsezkoak diren bi erakunde izanen dira kaltetuenak: AEK-ko Itsasi euskaltegia eta Guaixe eta Beleixe hedabideak kudeatzen dituen Bierrik fundazioa.Uste dugu euskalgintza funtsezkoa dela hizkuntzaren normalizazio prozesuan, eta horiek babesteko erakunde publikoen erabaki ausartak behar ditugula. Jabetzen gara ez dela ona Sakanako egoera ekonomikoa eta seguruena Sakanako Mankomunitateko aurrekontuak egitea ez dela lanbide erraza izanen. Hala ere, justifikaziorik ez du zerbaitek lehentasuna duela iragarri eta gero bazterrean uzteak. Pentsatu nahi dugu mankomunitateko agintariek atzera eginen dutela. Garaiz gabiltza.


Ana Galarraga: “Gizakiok ez ditugu hainbeste arrazoi horren harroak izateko”

Ana Galarragak (Zarautz, Gipuzkoa, 1970) albaitaritza ikasi zuen, eta Elikagaien Zientzia eta Teknologiarekin osatu zituen ikasketak. Elhuyarren dabil, aspaldi, zientziaren inguruan idazten. ‘Sapiens’ ispiluaren aurrean liburua argitaratu berri du. Elhuyar aldizkarian idatziriko artikuluen bilduma da.

Zergatik bilduma hau, norentzat eta zertarako?

Booktegik proposatu zidan liburua egitea. Aritz Brantoni bururatu zitzaion zientzia gaiei tokia egitea, eta niri ere interesgarria iruditu zitzaidan edukitzea beste bide bat jendearengan iristeko. Izan ere, Elhuyarrek eta aldizkariak zientziarekin dute lotura hasieratik, eta badaukat sentsazioa horrek berme bat ematen duela, alde batetik, baina, bestetik, agian apur bat urruntzen gaituela. Horregatik gustatzen zaizkit horrenbeste komunikabide orokorretan egiten ditugun kolaborazioak. Zientziarekiko berariazko interesik ez duen jendearengana iristeko lekuak dira. Beti aprobetxatu behar dira aukera horiek.

Albaitaritza ikasi zenuen, baina gizakiekin zaude kezkatuta. Paradoxa bat da, edo besteok ikusten ez duten lotura bat dago hor?

Interesa dut, animaliak garen heinean. Hari bat eman behar nien artikuluei, eta, azken batean, guri zer interesatzen zaigu? Guri geure burua interesatzen zaigu. Hori nabarmena da; ikusten duzunean gehien irakurritako artikuluen zerrenda, bi motatakoak daude: eskoletan etxerako lanetarako agindutako gaiekin bat datozenak, planeten kontuak eta halakoak, eta guri, gizakioi buruzkoak, edozein ikuspegitatik: arkeologikotik, eboluzioaren aldetik… Izugarri gustatzen zaizkigu bereziak garela esaten duten artikuluak, euskaldunon genetikarekin loturikoak, adibidez. Ispiluaren aurrean jarri diot liburuari, zientzia nolakoak garen ulertzen saiatzen den diziplina bat delako, eta, horretarako, hainbat ispilu erabiltzen dituelako, biologiaren ispilua, genetikarena, arkeologiarena, ingurumenarena…

Ispilua, haatik, nartzizismoarekin ere lotuta dago. Zientzia al da horren kontrako terapia ona?

Izan ere, artikulu bilduma antolatuta dago erakusteko beharbada ez garela uste dugun bezain bereziak. Gizakiok ez ditugu hainbeste arrazoi horren harroak izateko.

Elkarrizketa osorik dago ikusgai, berria.eus atarian.

Barrutik Kanpora doazen artikuluak


Eva Garcia Saenz de Urturi: ‘Anekdota asko ditugu txupinazoan’

Abuztuaren 4an "El Silencio de La Ciudad Blanca" bezalako liburu ezagunen idazle gasteiztarrak hasiera emango die aurtengo Andre Maria Zuriaren jaiei.

Gorka Urtaran Gasteizko alkateak eta Eva Garcia Saenz Urturi idazle gasteiztarrak agerraldia egin dute ostiral honetan San Migel elizaren aurreko balkoian. Idazle ezagunak Andre Maria Zuriaren jaiei hasiera emateko ardura izango du aurten. Urtaraneak "Gasteizko enbaxadore" gisa aurkeztu du idazlea, hirian girotuta dauden bi eleberriek milaka irakurle baitituzte munduan.

Jaiei hasiera emango dien txupinazoa jaurtitzeko "ohorea onartu izanagatik pozez" agertu da Eva Garcia Saenz de Urturi. Ildo horretatik, berarentzat bai eta berarekin batera etorriko diren senideentzat ere oso egun garrantzitsua izango dela nabarmendu du, jaien hasiera San Migel elizaren balkoitik ikusteko aukera izango baitute lehen aldiz.

"Jaien hasiera behetik jarraitu dugu urtero, eta txupinazoa jaurtitzen den bitartean bertan gertatzen diren anekdota asko ditugu. Alabaina, aurten oso egun berezia izango da, eta bihotzez eskertzen dizuet hiri guztiak hiru liburuei adierazitako esker ona", esan du idazle gasteiztarrak.

"Duela bizpahiru urte, protagonistaren etxeko ataria imajinatzen nenbilen, eta, hemen bertan, San Migel elizaren balkoian, biktima batzuk. Baina sekula ez nuen imajinatzen idazlea bera izango zela txupinazoa jaurtiko zuen pertsona", aitortu du.

Gorka Urtaran alkatea eta Eva Garcia Saenz de Urturi idazle gasteiztarra. Argazkia: EFE

Beste alde batetik, idazleak bere liburu guztietan Gasteiz kontuan hartzen duela nabarmendu du Gorka Urtaranek, eta Gasteizko enbaxadore ezin hobea dela gaineratu du. Gauzak horrela, mundu osoko milaka irakurleren imajinazioan hiria erakusten duen idazlearekin bat egiteko aukera izatea ohore handia dela esan du.

Urtaranek gogora ekarri duenez, El Silencio de La Ciudad Blanca liburua 2016ko Gasteizko Andre Maria Zuriaren jaietan girotuta dago. "Nork esango zigun aurtengo txupinera Eva izango zenik? Idazlea bera izango zela 2017ko txupinazoaren protagonista? ", gaineratu du alkateak.


Reala, Madrilen aurkako porrota ahaztu eta Levanteri begira

Denboraldi honetan 'asmo handikoa izatea' eta 'mugarik ez jartzea' eskatu dio bere taldeari Eusebio Sacristan txuri-urdinen entrenatzaileak.

Realak ez ditu utzi nahi Txapeldunen Ligako postuak, eta hori lortzeko bere asmoa da etxetik kanpo porrotik jaso gabe jarraitzea, Levanteren etxera egin behar duen bisitaldian. Donostiarrek irabazi egin dute aurtengo liga txapelketan orain arte egindako bi irteeretan: lehena, Celtaren aurka Balaidosen (2-3), lehenengo jardunaldian; bigarrena, Riazorren, Deportivo azpiratuta (2-4).

Eusebio Sacristan txuri-urdinen entrenatzaileak dagoeneko ahaztu du denboraldiko lehen porrota, joan zen asteburuan Real Madrilen Anoetan jasotakoa. Zubietan egindako entrenamenduaren ostean, onartu egin du badaudela "hobetu beharreko gauzak" indartsuagoak izateko, baina, aldi berean, bere taldeari eskatu dio denboraldi honetan "asmo handikoa izatea" eta bere buruari "mugarik ez jartzea".

Itxura denez, biharko norgehiagokarako aldaketak egingo ditu Eusebiok, egutegia beteta baitauka Liga Europa txapelketa dela-eta. Horrenbestez, baliteke Juanmik eta De la Bellak hasieratik jokatzea.

Andoni Gorosabel gazteak ere aukerak ditu hasierako hamaikakoan aritzeko, deialdian sartu baita partida guztiak jokatu dituen Alvaro Odriozolari atseden emateko asmoz.

Levanteren zelaian emaitza onak eskuratu ditu azkenaldian Realak, ez baitu bertan galtzen 2012tik; gainera, talde bien arteko azken zazpi lehietan, Donostian zein Valentzian jokatutakoetan, ez du galdu.

Balizko hamaikakoak:

Levante: Raul, Pedro Lopez, Postigo, Chema, Toño edo Luna, Rober Pier, Campaña, Bardhi, Morales, Jason, Ivi edo Alex Alegria.

Reala: Rulli; Odriozola, Llorente, Aritz Elustondo, De la Bella; Illarramendi, Zurutuza, Xabi Prieto; Januzaj, Juanmi eta Willian Jose.

Epailea: Gil Manzano.

Zelaia: Ciutat de Valencia.


Oiartzungo EH Bildu: “Herri hau maite dugulako, herri honen alde lan egingo dugu”

Oiartzungo EH Bilduk hauteskunde kanpainako ekitaldi nagusia egin du gaur eguerdian jarraitzailez lepo zegoen udaletxean (eguraldi txarragatik hara bideratu dute ekitaldia). Koaliziokoek komunitatearen indarrean sakondu dute mezua, adieraziz parte hartzean, elkarlanean, auzoetara iritsiz —”obra asko egin ditugu auzoetako biztanleen iritziak kontuan hartuz”— herritarren ekarpenak jasoz lan egin, eta lan egingo dutela. Eta aldi berean aurreko legealdian egindakoak, nahiz berrian alkatetzara iritsiz gero egin nahi dituztenak aipatu dituzte.

Gainera, Jexux Leonet alkategaiak eskerrak eman dizkie zerrenda osatzeko erabakia hartu dutenei, baita bukatu berri den legealdian zinegotzi izan eta kargua utziko dutenei. Leonetek tokiko irizpidea eman dio ekitaldiari; Sortuko idazkari nagusi Arkaitz Rodriguezek, berriz, EH Bilduren lana nazio eta Europa mailan kokatu du.

Hizketaldiak eman dituzten oiartzuarrek lelo bat errepikatu dute: “Elkarrekin Oiartzun gara, zurekin Oiartzun gara”. Halaber, alkategaiak oiartzuar guztiak “aktibo” nahi ditu hilaren 26ko udal hauteskundeetan, “13 zinegotzitatik 17ra pasatuko gara. Horrek aldaketa garrantzitsuak ekar ditzake Oiartzunen. Denok lan egiten badugu, inoiz lortu ditugun emaitza onenak lortuko ditugu”.

“Herri hau maite dugulako, herri honen alde lan egin nahi dugu, hori da gure helburu nagusia”; hasieratik interbentzioaren norakoa zehaztu du Jexux Leonet alkategaiak, “osatu dugun taldeak Oiartzun ondo ezagutzen du, eta oso prestatuak gaude. Ondo zehaztua dugu zer egin nahi dugun”. Izan ere, Leonetek nabarmendu du urtebete daramatela herri programa lantzen, eta bide horretan 100 oiartzuarren partaidetza izan dela Oiartzungo EH Bilduren bide orria osatzeko. Hala, programaren ideia orokorra, Leonetek xehetsu duenez, “Oiartzun justua” eraikitzea da, “herritar guztientzako ongizatea helburu duena”. Hala, horri begira, erronka handiak dituztela esku artean azaldu du.

Ongizatea

Erronka horietako bat azaltzeko, politika feministari garrantzia berezia eman dio, “bizitzako arlo guztietan benetako berdintasuna lortzeko”. Zentzu horretan, agintaldian Berdintasun Saila sortu dutela eta mugimendu feministarekin hartu-eman estua izan dutela adierazi du Leonetek. Aldi berean, Ongizate Sailari emandako garrantzia aipatu du, bukatzear den agintaldian horri bideratutako aurrekontua nabarmen hazi dela esanaz, eta ziurtatuz euren asmoa dela Fermiñene Etxean Ongizate saila osorik ezartzea. Adinekoentzako etxez etxeko zerbitzua indartzeko nahia ere adierazi du alkategaiak.

Gaian, Olaia Lasa EH Bilduren zerrendakide, eta alkatetzan alderdia izaten bada saila eramango duenak sakondu du, esanaz, herrietan sail horrek duen garrantzia eta “ezinbestekotasuna”. Laguntza behar dutenei laguntzea izango da euren asmoa, “azken finean gure burua zaintzea da ongizatea, ahalik eta jendarte parekideena lortzeko bidean”. Bazterkeriarekin amaitzeko urratsak egingo dituztela ziurtatu du Lasak, prebentzioan sakonduz, eta “herritar eta herriko eragile guztiekin herri eredu berriak sortuz”.

Etxebizitza alorraz ere hitz egin du Leonetek. Aipatu du joatear den agintaldian Oiartzunen dauden etxebizitza hutsen gaineko lanketa egin dela, eta aldi berean gazteen etxebizitza beharrak aztertu dituztela, diagnostikoa egin dutelako bide horretan. Hala, horri erantzuna emateko Etxebizitza Bulegoa zabaldu dela adierazi du alkategaiak (9 etxe huts alokairura bideratu dituzte), eta aldi berean Urkabe Baitako eremuan alokairuzko etxebizitza sozialak egingo direla jakinarazi du, Eusko Jaurlaritzarekin elkarlanean, “etxebizitza eskubidea bermatzen jarraitu nahi dugu”.

Ekonomia

Leonetek egindakoen zerrendan ekonomiari ere egin dio tartea. Adibidez, Lintzirin ingurua udalaren bultzadaz, elkarlanean, inguruko enpresekin eraberritu dela adierrazi du, “eta aldundia behartu dugu horretan parte hartzera”. Eta elkarlan horren emaitzetako bat merkataritza zentro batek hartu behar zuen tokia industriara bideratu ahal izatea izan dela adierrazi du, “Oiartzunen bigarren sektoreak indarra izan behar du, horrek bermatzen dituelako lanpostu duinak”. Bai Urkabe Baitako zein Lintziringo adibideak, aurreko agintaldian udalak beste erakundeekin kudeaketa lanetan elkarlanean aritzeko izan duen gaitasuna nabarmentzeko erabili ditu EH Bilduko kideak.

Lehen sektoreari dagokionez, eta herri nortasunean sakonduz, udala azken laur urteetan sektorea indartzen saiatu dela azaldu du alkategaiak. Lurbizi egitasmoa sortu dela adierazi du Leonetek, eta aldi berean nekazari zein abeltzainekin harremanak indartu egin dituztela esan du, “elkarrekin osatzen dugu Larre Plan bat. eta denen ekarpenak kontuan hartuz egin dugu bidea azken lau urteetan. Aurerra begira dauden proiektuak babestu behar ditugu, eta ekintzaile berriei aholkularitza eta babesa eman behar diegu.

Kultura eta ondarea

Josune Cousillas egungo Kultura zinegotzia arduratu da kulturari lotutako hainbat gai jorratzeaz, izan ere, alkatetzan bada ardura hori izaten jarraituko duelako. Herriak duen kultur aberastasuna goraipatu du, “oso herri aktiboa da, eta oso bizirik dago. Azken lau urteetan bizitako esperientziarekin baiezta dezaket hori”. Herrian egiten diren iniziatibak talde, elkarte eta norbanakoei esker aurrera ateratzen direla zehaztu du, “herriari esker. Eta hori oso pozgarria da. Oso garbi dugu hori zaindu egin behar dugula, eta ezinbestekoa da udala zuekin egotea”.

Kultur areto berriaren egitasmoa egingo dutela adierazi du Cousillasek: “Herriak dituen beharretara egokitutako aretoa izango da, erabilera anitza izango du. Baina garrantzitsuena da herritarrekin egindako proiektua dela, eta hori nabarmentzekoa da. Herriak behar eta merezi duen kultur aretoa bidean egotea gauza ederra da”.

Herriko ondarea zaintzeaz ere aritu da Cousillas, eta Beloagako gaztelua berreskuratze bidean dela; Arizmendi Etxeak ondare izendapena izango duela aurreratu du ere, “etxea herritarrei zabaltzeko egitasmoa dugu martxan, ondarearen etxea izango da”. Eta herriko ondarea jaso eta zabaltzeko bidean jarraituko dutela ziurtatu du Cousillasek, “aspalditik herritar asko dago horretan lanean. Informazio hori biltzea, sailkatzea eta ordenatzea da gure helburua, herritarren esku jartzeko”. Eta Europako hauteskundeak direnez, Kultura zinegotziak nabarmen du aurten bete direla 25 urte Oiartzun-Karaez senidetza abiatu zenetik., “herriek osatzen dute guk amesten dugun Europa. Herri txikien identitatea babesteko, indarrak batu behar ditugu”.

Jexux Leoenetek Joanes Larretxea preso politikoa gogoan izan du, Herrera Mancha espetxean sakabanatuta dagoena, “bere eskubideak, eta euskal preso politiko guztiak etxean nahi ditugu”.


Nazioartekotze proiektuak garatzeko hitzaldia da bihar Urola Kostako Udal Elkarteak antolatuta

Krisi garaian enpresek negozio eredu berriak lantzeko eta beren negozio eremua zabaltzeko beharra izaten dute. Ildo horretatik, Urola Kostako Udal Elkarteak nazioartekotze eta dibertsifikazio proiektuak lantzeko eta garatzeko zerbitzuak eta informzio jardunaldiak eskainiko ditu eskualdeko enpresentzat urte amaiera arte. Bihar 09:00etatik 11:00etara egingo dute lehen saioa Nire enpresa esportatzeko prest dago? izenburupean. Maite Navarrete goi mailako ingeniari eta enpresa aholkulariak emango du hitzaldia. Esportazio prozesu bati hasiera emateko kontuan hartu beharreko arlo garrantzitsuenak azalduko ditu. Izan ere, adituen iritziz «nazioartekotze prozesu batean prestakuntza txar edo ahul batek eragozpen ugari ekar diezazkieke esnpresa esportzaileei».

Giltza, barne analisia

Jardunaldiaren helburu nagusia da enpresetako arduradunek barne analisi bat egitea, nazioartekotze prozesu arrakastatsu bat izateko enpresan egin beharrekoaz. Horretarako kontuan hartu behar dira, besteak beste, balio proposamena, produktua eta zerbitzuak, diferentziazioa, bezero segmentuak, komunikazio kanalak eta banaketa.

Hitzaldian izena eman nahi dutenek Urola Kostako Udal Elkarteko Prestakuntza eta Enplegu Sailarekin jarri behar dute harremanetan 943-890808 telefono zenbakira hots eginda edo enpresa@urolakosta.org helbidera idatzita.


Puigdemont

Ezohiko gertaera politikoen ondorioz, haren izena letra larriz idatzita agertuko da Kataluniako historia liburuetan. Lluis Companys, Francesc Macia eta beste gutxi batzuen oholtza pribilegiatuan dago jadanik Carles Puigdemont, Artur Masek nahi baina ezin izan zuen tokian.

Herriak Kataluniako presidentea izatea nahi du. Babes nahikoa eman dio, hura baita Espainiak erakunde katalanei egindako eraso zitalaren babesaren ikur. Jendeak ez du Puigdemonten alde bozkatu, presidentearen alde bozkatu du. Eta presidentea ataka zailean dago berriz.

Izan ere, kargua hartu ahal izateko Bruselatik Kataluniara itzuli beharko du, eta, itzultzen bada, atxilotu egingo dute. Dagoeneko, gutxik jarriko dute zalantzan Espainiako justiziak duda gutxi egingo duela nazioarteko arreta mediatikoa meritu handiz irabazi duena kartzelara bidaltzeko. Eta zalantzazkoa ere bada presidente izaten utziko ote dion. Ez baita ahaztu behar Katalunia Espainiako botereen menpe dagoela, eta Puigdemont, oraingoz, bere burua errepublikatzat jo duen autonomia bateko presidentea baino ez dela.

Botoek ematen duten zilegitasunaren aurrean estatuaren errepresioaren indar faktikoa dago. Nor gailenduko da pultsu horretan? Nazioartearen jarrera ausartago batek bakarrik ezar dezake Puigdemont Generalitatean. Horretan arituko da pentsatzen agian, jakinda itzuli beste aukerarik ez duela, herriak eta historiak horixe eskatu diotelako.


Surfa, eskalada, karatea, beisbola eta skateboarda, olinpikoak 2020an

Bost kirol hauek Olinpiar Jokoetako programan sartu ditu Nazioarteko Batzorde Olinpikoak Tokio 2020rako.

Nazioarteko Batzorde Olinpikoak (COI) erabaki du 2020ko Tokioko Olinpiar Jokoetako zerrendan bost kirol berri sartzea: Surfa, eskalada, karatea, beisbola eta skateboarda.

Rio 2016ko Jokoetan 7ko errugbia eta golfa izango dira kirol olinpiko berriak. Tokio 2020k bost berritasun izango ditu. Beisbol/softbol olinpikoa izan zen 2008ko Pekineko Jokoetan eta 2020an berriro olinpikoa izango da. Gizonezkoen sei talde eta emakumezkoen beste sei lehiatuko dira Tokion. Karatean hiru maila egongo dira pisuaren arabera gizonezkoetan zein emakumezkoetan. Skateboardean kaleko eta parkeko diziplina izango dira. Eskaladak hiru modalitate izango ditu; abiadura proba, bulderra eta bideak irekitzea. Azkenik, surfeko txapelketa taula laburrarekin egingo da.


'Hozkailu Solidarioa', Itsasegiaren zinta

Izenburua: Hozkailu Solidarioa

Egilea: itsasegia


Ilusioa ez da galdu

Efektu bereziak eta zinema lotuta egon dira zazpigarren artearen hastapenetik bertatik, ezinezko diruditen irudiak pantailan egiazko bihurtzeko. Efektu horiek, gainera, gero eta errealismo handiagoa hartzen ari dira.


'Inun' kantautoreak joko du maiatzean Euskararen Etxean

Mikel Inunziaga Inun kantautoreak kontzertua eskainiko du Euskararen Etxean (Bilbo) maiatzaren 24an, (20:00ak inguru) Azkue Fundazioak antolatuta. Gitarra eta ahotsa lagun etorriko da musikari zornotzarra. Berreginez eta Da Nola lanen ostean, hirugarren diskoa argitaratu berri du Inun abeslariak: Aingurak.

Zortzi abestidun diskoa

Aingurak diskoaren aurkezpen egunean, Lutxo Egia idazleak zera esan zuen: "Aingura, indar handiko irudia da. Izan ere, zeintzuk dira gure aingurak? Denok estekatzen gaituzten aingurak badaude, denok ditugulako. Baina era berean, aingura zerbait positiboa ere bada, sendotasuna erakusten baitu, deribaren kontrako elementua baita, eta orekarako giltza ere bai. Hain zuzen ere, disko berri honetan, nik oreka ikusten dut".

Diskoaren izenburua Jon Benitoren Aingurak erreketan poematik hartu du titulua Inun-ek: "Poema hura irakurri nuenean pentsatu nuen: hauxe musikatu egin behar dut".

Eta hala izan da. Benitoren hitzekin batera beste idazle eta lagun batzuen hitzak jaso ditu "artisau-lana" den disko honetan, besteak beste, Iñaki Mendizabalenak edota Iñigo Astizenak. Azken idazle horrena da hain zuzen ere, harrera paregabea izan duen Piztia zaurituak izeneko kantaren letra.

Zornotzarraren esanetan disko berria aurreko bien "hibridazio bat" da: "Hobekuntza asko tarteko, baina lehengoaren freskotasuna eta makillaje gutxi ditu, eta bigarrenaren instrumentazio landuago bat". Diskoa osatu du zortzi abestirekin, eta horien gainean zera dio: "Gaurko egoera sozialari eta norbanakoari buruzko galderak eta kritikak planteatzen ditut". Gaineratu du, ez dela tristeziaren apologia bat, ez zuela oso "disko iluna" egin nahi, eta kanta "gogorrak eta pisutsuak" musikarekin "leundu" dituela.

Diskoa grabatu du musikari lagunekin eta banda izango denarekin, eta biran arituko da, hortaz, honako hauekin: Argibel Euba, baterian; Dani Tomas, gitarra elektrikoan; Bihotz Gorospe, koro eta perkusioekin; Ekain Alzola, baxuan; eta kontzertu honetarako Sergio Mayoral tronpeta-jolea ere izango da.


'Bizarro'-ren urtemugan

Non: Biboko Kafe Antzokian. Noiz: Larunbatean, 21:00etan.

Pop eta rock independentea, askotarikoa eta ertz askokoa izanda ere, musika talde eta artista jakin batzuei lotuta azaldu da sarritan. Banda horietako bat da The Wedding Present, 1980ko hamarkadaren bigarren erdian rock independentea definitu zutenetakoa. George Best (1987) gitarra erritmiko zorrotzetan oinarritutako lanarekin aurkitu zuen taldeak bere lekua eszena hartan, eta 1996ra arte segitu zuen taldeak, formulari eutsi gabe, garapenean beti. 2005ean itzuli zen, Take Fountain-ekin, eta harrezkero beste hiru disko kaleratu ditu.

Taldeaz hitz egitean, baina, David Gedge abeslari eta gitarristaz hitz egin beharra dago, bera baita ibilbide guztian izan den bakarra. Orain, Charles Layton (bateria), Danielle Wadey (gitarra) eta Melanie Howard (baxua) ditu lagun, eta Bilbon taldearen disko ezagunenetako bat, Bizarro (1989) ekarriko dute guztiek gogora, haren 30. urteurrenean.


Dieselaren eztabaidan "ardura" eskatu du Eusko Legebiltzarrak

Ganberak uko egin dio erregaiaren zergapetzea igotzeko asmoak kritikatzeari. Horren ordez, Ibilgailuak ordezkatzeko planak eta erregai alternatiboak dituzten autoen salmenta azkartzeko neurriak galdegin ditu, mozio baten bidez.

Diesel ibilgailuen egoera eztabaidagai izan du gaur goizean Eusko Legebiltzarreko osoko bilkurak, PPk aurkeztutako mozio baten eskutik. Testu horretan eskatzen zuen Espainiako Gobernuak atzera egitea dieselaren zergapetzea igotzeko duen asmoan, autogintza enpresentzako "oso kaltegarria" litzatekeelako, "bereziki Araban". Popularrak bakarrik geratu dira, ordea, gainerako alderdiak ados jarri direlako erdibideko zuzenketa bat onartzeko.

Aurrera atera den testuan "ardura" eskatu zaie eragile publiko eta pribatu guztiei, industrian eta enpleguan ondorio negatiboak egon daitezen eragozteko. Legebiltzarrak, edonola ere, "kezka" agertu du sektoreko atal batzuk duten "egoera korapilatsua" dela-eta. Haatik, ebazpenak ez du kritikatu dieselari zergak igotzea, eta defendatu du diru horren parte handi bat bideratzea airearen kalitatea hobetzeko, garraio jasangarria sustatzeko eta aldaketa klimatikoaren estrategiaren mesederako. Azkenik, "eskumenak dituzten administrazioei" eskatu zaie autointza sektorearen garapenean laguntzeko, berrikuntza planak sustatu eta erregai alternatiboak erabiltzen dituzten ibilgailuen merkaturatzea azkartzeko.

Dieselaren etorkizunari buruzko kezkak indarra hartu du azken asteotan, bereziki Mercedes-Benzek lantegia hainbat egunez itxi eta aurreikusitako produkzioan jaitsiera txiki bat iragarri zituenetik. Joan den astean, Arabako ahaldun nagusiak, Ramiro Gonzalez jeltzaleak, dieselaren zergapetzea "argitzeko" exijitu zion Espainiako Gobernuari, kexa tonu argian. Jarrerak ere zalantzan jarri du Eusko Jaurlaritza sostengatzen duten alderdien arteko sintonia, kontuan hartuta jeltzaleen bazkideak, PSE-EEk, bat egin duela dieselari zergak igotzeko asmoarekin. Azkenean, bi alderdiek lortu dute gutxieneko adostasun bat EH Bildurekin eta Elkarrekin Podemosekin zuzenketa aurrera ateratzeko.

Gogor heldu dio debateari Mari Carmen Lopez de Okariz PPko legebiltzarkideak. Dieselari "gerra egitea" egotzi dio Madrili, eta sektore osoa "estigmatizatu" dela ziurtatu du. Gainerako alderdi guztientzat izan ditu kritikak, PP Moncloatik kanporatzeko estrategian bidelagun izan zirela iritzita. EAJri, "Espainian gobernu ahula" hobestea leporatu dio, "poltsikoa betetzeko". Autogintza sektoreko milaka lanpostu arriskuan jartzea ere egotzi die dieselari zerga handiagoak jartzea babestu dutenei. Azkenik, gasolina bultzatzeak gas isurketak "nabarmen" handitu dituela ohartarazi du.

Mercedesekin bueltaka

Hitzaldi gehienetan Mercedesen geroak itzal handia izan du. Elkarrekin Podemoseko ordezkariak, Jose Ramon Becerrak ukatu egin du zergaren eta autogintza enpresen erabakien arteko harremana. "Faltsua da. Ez dago inolako ondorio soziekonomiko larririk", argudiatu du. Gogoratu du, halaber, Mercedesek produkzioaren %90 esportatzen duela, eta, ondorioz, hemen zergak handitzeak ez duela aparteko efekturik izango uste du. "Mercedes inoiz baino hobeto dago", Becerraren hitzetan.

"Populismo merkea" egin du PPk gai honekin, Mikel Otero EH Bilduko legebiltzarkidearen aburuz. Zehaztu du batez beste diesel erregaiaren zergak %28 txikiagoak direla, gasolinarekin alderatuta, eta ez zaio iruditzen zergak diseinu egokia duela:"Ezin da ingurumen zerga bat erabili sektore oso baten lehiakortasun arazoak estaltzeko". Oteroren ustez, beharrezkoa da autogintza sektoreari norabide aldaketa bat ematea, bestelako ibilgailuak lehenesteko. "Bestela, luze gabe arazo serioa izango dugu".

Gobernua babesten duten alderdien izenean, Josune Gorospe jeltzaleak adierazi du ez dela zerga berria, baina orain arte diesel erregaiak "hobariak" izan ditu, merkeagoa izateko. "Ingurumenari lotuta dagoenez, logikak dio gehien kontaminatzen duenak gehiago ordaindu beharko duela", azaldu duela. PSE-EEren ordezkari Natalia Rojok zerga igotzea babestu du, trantsizio energetikoa "bidezkoa eta ekitatiboa" izan dadin.


Ondarroako Jabekuntza Eskolak topaketa birtualak antolatu ditu

Alarma egoera dela eta, Etxelila ere itxita dago. Ondarroako udal iturriek azaldu dutenez, arrazoi horregatik topaketa birtualak egingo dituzte Jabekuntza Eskolaren baitan apirilaren 14tik maiatzaren 5era. Topaketa birtual horiek astean behin egingo dituzte Zoom plataforma erabilita. Zehatz esanda, martitzenetan batuko dira 17:00etatik 18:30era.

Ikastaroetan izena emateko argibideak 664 54 73 67 telefonora deituta edo etxelila@ondarroa.eus posta elektronikora idatzita jaso daitezke. Izen emate fitxa beste, posta elektronikoz bidali eta 5 euroko banku transferentzia egin beharko da matrikula osatzeko, kontzeptuan Jabekuntza Eskola jarrita. Honakoa da kontu korrontea: ES37 2095 0058 12 3830434777.

Aldi berean, alarma egoerak irauten duen bitartean, Jabekuntza Eskolako ikastaroetan ere aldaketak egongo direla adierazi dute. Besteak beste, telematikoki emango diete jarraipena ikastaro batzuri. Emakume italiarren literatura ikastaroari modu horretan emango diete jarraipena aurretik izena emanda zeudenekin.

Zoru pelbikoa lantzen ikastaroan, ostera, bideo bitartez eskainiko dituzte zenbait informazio. Aurreratu dutenez, Etxelilak egunotan eskainiko ditu horri buruzko zehaztapen gehiago. “Nagore Bastera irakasleari galderak egiteko aukera ere egongo da, eta erantzunak hurrengo asteko bideoan eskainiko dira”. Silvia Piris Lekuona soziologoak eta Amaia Perez de Orozko ekonomia feministan adituak eskaini beharreko Deriba konfinatuak, ongi bizitze feministarantz ikastaroa ere sarean eskainiko dute. Hizlariek agertu dutenez, egoerak behartuta moldatu egin behar izan dute ikastaroa.

Azkenik, Emakumeen Topalekuagaz komunikatzeko bide berria abian ipini dute. 664 54 73 67 telefono zenbakiari esker, herritarrek Etxelilako arduradunekin zuzenean harremanetan ipinitzeko aukera edukiko dute. Dei bidez ez ezik, Whatsapp eta SMS bidezko zerbitzua ere eskainiko dutela iragarri dute. Etxelilatik gogorarazi dutenez, zuzeneko informazioa Instagram eta Facebook kontuen bidez ere jaso dezakete erabiltzaileek.


Llanos: 'Dohaintzak erabili dituenari legea tinko ezarri behar zaio'

Nerea Llanos EAEko PPko idazkari orokorrak esan du txostenaren berririk ez dutela eta Justiziak ez dituela PPko ordezkariak azalpenak ematera deitu.

Zinegotzien segurtasuna bermatzeko eta bizkartzainak kontratatzeko dohaintzak Bilboko egoitza ordaintzeko erabili zirela agerian uzten duen Ogasuneko txostena ez dutela jaso adierazi dute gaur EAEko PPko ordezkariek. Nerea Llanos idazkari orokorrak esan du txostenaren berririk ez dutela eta Justiziak ez dituela PPko ordezkariak azalpenak ematera deitu.

Llanos suminduta azaldu da Bilboko egoitza kargu publikoen bizkartzainentzako bildutako dirua erabili izana adierazten duen txostenak argia ikusi ondoren. Jokaera horren balizko arduradunen aurka “legea tinko” ezartzeko eskatu du Nerea Llanosek.

“Herritar askok zabaltasunez emandako diru hori eta EAEko PPren izena eta sakrifizioa aberasteko edo euren diru-korronteak handitzeko erabili izan dutenen aurka, legearen indarra ezartzeko eskaera egiten dugu”, esan du.

Izan ere, ustelkeriarekin zerikusia duten jokabide guztien aurrean “zero inpunitatea” eskatu du Llanosek.

Gaurko agerraldia ez duela informazioa ukatzeko edota PPren jarrera defendatzeko deitu adierazi du. “Egoera txarrenetan ere, aurpegia eman dugu, eta ematen jarraituko dugu”, gaineratu du.

Hala ere, txostenaren berririk ez dutela eta, hortaz, ezin dutela informazio gehiago eman nabarmendu du.

“Herritarrak bezala, gu ere ustelkeriarekin eta lapurrekin nazkatuta gaude”, azpimarratu du.

Ogasunaren txostenaren arabera, egoitzaren hipoteka ordaintzeko, gutxienez hamaika ordainketa egin ziren PPren kontabilitate ofizialetik kanpo. Luis Barcenas alderdiko diruzain ohiak Pablo Ruz epaileari emandako hainbat agiri aztertuta ondorioztatu dute datu hori.

Ogasuneko adituen iritziz, Bilboko egoitza ordaintzeko kontu korrontea gehienbat ekarpen anonimoen bidez osatu zen. Diru gehiena 1998an Jose Maria Aznar agintean zenean sortutako kontutik bideratu zen “segurtasunerako dohaintza anonimoa” kontzeptupean.

Berez, partikularrek eta enpresek ETAren mehatxupean zeuden PPko kargudun publikoen segurtasun pribatua ordaintzeko emandako dirua biltzeko omen zen kontu hori. Diru horisegurtasunerako baino ez zela erabiliko esan zuen garai hartan PPko koordinatzaile zenak, Angel Acebesek.


Nortasun agiria berrituko dute hile honetan

Nortasun agiria egiten duten Poliziako funtzionariak etorriko dira hile honetan, birritan Arrasatera. Aste honetan izango da lehenengo txanda, maiatzaren 26an, . Bigarren txanda datorren astean izango da, maiatzaren 31n, astelehenean. Goizeko 09:45tik, ordu bata bitartean egingo dituzte egun bi horietan nortasun agiriak, Arrasate Pasealekuko IMI zaharreko bulegoetan.


Josu Imanol Unanue: “Osasuntsu daudenentzat dira kanpainak, ez gaixoontzat”

Josu Imanol Unanue, Bermeon

Gaur bertan jasoko du Josu Imanol Unanue bermeotarrak Euskal Sida saria Euskal Herriko Hiesaren Aurkako Elkarteen Federazioaren eskutik. Hain zuzen, hiesaren inguruan orain arte egindako lanagatik jasoko du sari hori, eta, horregatik, pozik da bermeotarra.

1985. urtean izan zuen Unanuek gaixotasunaren berri, odol emaitza batzuetan birus bat zuela antzeman zutenean. Orduko hartan, bi urteko bizi-itxaropena eman zioten; geroztik, baina, 28 urte igaro dira. Duela lau urte arte, gainera, ez du tratamendurik behar izan gaitza tratatzeko.

Tratamendua hartzen hasi zinen duela lau urte. Zer moduz zaude?

Tratamendua hartzea gaitza egiten zitzaidan hasieran; defentsak oso baxu izaten nituen, eta botikaren eragina sumatzen hasia nintzen. Hilabete batzuk igaro behar izan dira horretara moldatzeko, baina, gaur egun, oso ondo sentitzen naiz. Defentsak igoten dabiltza, nahiz eta oraindik ez dauden egon behar luketen mailan.

28 urtean lan handia egin duzu hiesa dutenen alde, eta, horregatik, Euskal Sida saria jasoko duzu gaur.

Euskal Sidak borroka bati egiten dion lehen aitorpena izango da, eta aktibistek niri ematea erabaki dute. Gustura hartuko dut saria; bazen garaia aktibismoak modu batera edo bestera bere aitorpena izan zezan. Nik jasoko dut saria, eta hori ondo dago, baina hainbatek egindako lanaren aitorpena izango da.

Nik jasoko dut saria, eta ondo dago, baina beste jende askoren lana ere aitortuko du”

Zer esan nahi du zuretzat sari horrek?

Borrokatzen jarraitzeko abisua da; aktibismoa indartu behar dudalako abisua dakarkit. Alegia, dakidana beste batzuei helarazi behar diedala, eta ikasi ere egin behar dudala, hori ere ona da eta.

Beraz, orain arte egindako lanaren aitorpena dela esango zenuke.

Aitorpena da, eta inoiz ez da berandu horretarako. Ni borrokatzen hasi nintzen lehen aldia 1987an izan zen, Bizkaiko Batzordera joan nintzenean. Ez nuen seropositiborik ezagutu bertan; kaltetuekin behar egiteko egitura bat sortu zuten herritarrek, baina han ez zegoen ni bezalakorik. Nik nire modukoak ikusi nahi nituen, eurekin berba egin eta zer behar genuen ikusi. Baina, gerora, gauzak aldatzen hasi ziren, autolaguntza taldeak sortzen hasi ginen eta. Gaur egun, baina, hiesaren aurkako mugimenduak ez dauka erreferenterik; pertsona askok egiten dute berba gugatik, baina gu anonimoak gara. Nire ustez, horri eman behar diogu buelta, 1992. eta 1996. urteetara bueltatu behar dugu.

Zer dela-eta urte horietara?

Guztiek gintuzten mamutzat, eta pertsona bat laguntzeko aktiboa izatea beharrezkoa da, bestela ezinezkoa delako. Egin diren kanpaina guztiak osasuntsu daudenak zaintzeko egin dira, inoiz ez hiesa dugunok jagoteko, eta gu gara txarto egon garenak. Bigarren mailan egon gara beti. Hiesaren Nazioarteko Egunean, esaterako, zenbat seropositibo aterako dira kalera?

Borroka hasi zenuenetik urte asko igaro dira; bitartean, hiesaren inguruan zer lan egin duzu?

1987an, Bizkaiko Batzordera jo nuen, eta 1989an, jendea drogatik ateratzen laguntzen hasi ginen Bermeon; hortik sortu genuen gerora Txo Hiesa taldea. 1992an, krisi sakon bat egon zen, eta T-4 autolaguntza taldea sortu genuen seropositiboek Bilbon. 2008an utzi nion talde horietan militatzeari. Beti egon naiz harremanetan talde eta seropositiboekin, konferetzietan ere izaten naiz, baina jada ez dut sinisten hainbeste burokrazian. Borroka era pertsonalean eramateko erabakia hartu genuen batzuek.

Lan horiek egitean, zein zen zure asmoa?

Txo Hiesa zein T-4 taldeetako presidente eta sortzailea izan naiz, baina nire ardura autolaguntza taldeetan nuen. Pertsona berdinen arteko elkarlana bultzatzean oinarritzen dira autolaguntza horiek. Horien bitartez, beraz, gure artean elkarri laguntzen genion, elkarri gure egoera azaltzen genion, informazioa jaso eta ematen genion elkarri… Autolaguntzak militantzia dauka; pertsonek berdintasunetik egiten dutenean berba, irakatsi eta ikasi egiten dute, eta horrek indar handia dauka. Sendagileak zein botika hartu behar dugun esango digu, baina ezin izango digu azaldu zer den hiesarekin bizitzea, norbait hiltzea, bikotekideen arteko harremanean zein arazo sor daitezkeen azaltzea, izaten diren beldurrak azaltzea… Hori soilik guk jakin ahal dugu. Berdinen arteko harreman hori da gaur egun faltan sumatzen dudana.

Beldurrez aritu zara; beldurrik ba al duzu zuk?

Niri urte biko bizi-itxaropena eman zidaten, eta 28 urte eraman ditut opari. Hiltzeari beldurrik ez diot. Duintasunez hiltzea lorpen handia da, nire ustez. Beldurra diot, baina, bakardadeari. Ez naiz inoiz hala sentitu, baina badiot beldurra bakarrik sentitzeari edota bazterketari. Azken hori inoiz sentitu izan dut, eta oso gogorra da.

Zein bazterketa mota jasan duzu?

Hasieran, gogoan dut Osakidetzan gure txarteletan puntu gorri bat jartzen zigutela, mundu guztiak jakin zezan zer geneukan. Mediku batzuek, gainera, uko egiten zioten gu artatzeari. Acapulcon, esaterako, parke publikoetara sartzea debekatuta geneukan, eta, Berlinen, kutsatuak ginela esanez etortzen zitzaizkigun naziak. Bazterketa mota asko jasan behar izan ditugu. Gizarteak gaixotasun bat du: ez duela onartzen desberdina dena, eta hori hiesa baino gogorragoa da.

Egun ere bazterketarik ba al dago?

Bai, bazterketa egon badago, nahiz eta nik pertsonalki halakorik ez jasan.


Anboton Didier Zagok errekorra, eta emakumezkotan Oihana Kortazarrek lehenengo postua

Anbotoko kilometro bertikalak errekor berria du, Akitaniako Didier Zago lasterkariak ezarritakoa (38:36). Emakumezkotan, berriz, Oihana Kortazar elgetarrak ekaina biribildu zuen. Joan den astean Espainiako Txapelketa irabazi zuen Kortazarrek Castelloko Plana Baixa eskualdean, eta Anboton emakumezko azkarrena izan zen (49:41).

Igoera ikusgarria egin zuen Didier Zagok Anbotoko igoerako bigarren edizioan. Lasterkari afrikarrak ere animatu ziren proban parte hartzera. Didier Zagok, baina, erakustaldia egin zuen, eta marka berria ezarri. Bigarrena izan zen Jessed Hernandez eta hirugarrena Agusti Roc. Debagoiendarren artean, zortzigarrena izan zen Zuhaitz Ezpeleta, lau minutura.

Emakumezkotan, berriz, Oihana Kortazarrek berriro erakutsi zuen gorputzaldi oso onean dagoela, eta 20 emakumeren artean nabarmendu zen. Elgetakoak igoera ederra egin zuen, 49:41eko marka ezarrita. Hala, garaipen horrekin euskal selekzioko korrikalariak ekaineko bigarren lorpen garrantzitsua erdietsi zuen.


Alberdi: 'Komisioa ez ordaintzeagatik kontratua kendu zidatenean jo nuen auzitara'

Ainhoa Alberdi abokatuak esan duenez, komisioa ordaintzeari uko egiteagatik Alfredo de Miguel Arabako EAJko buruzagi ohiak kontratu publiko bat kendu ziola jakin zuenean erabaki zuen auzia salatzea.

Ainhoa Alberdi abokatuak esan du komisio bat ordaintzeari uko egiteagatik Alfredo de Miguel Arabako EAJko buruzagi ohiak dagoneko berari emandako kontratu publiko bat erretiratzeko agindua eman zuela jakin zuenean erabaki zuela auzia epaitegietara eramatea.

2009ko abenduaren 2an Arabako Fiskaltzan jarritako salaketa horren ondotik, Arabako EAJko buruzagi ohiak auzipetu zituzten, ustelkeria egotzita.

Salaketaren arabera, 100.000 euroko komisioa eskatu zioten Alberdiri, 2006an hark zuzentzen zuen Urbanorma enpresari Arabako Teknologia Parkea handitzeko kontratu publikoa eman ostean.

Alberdik berriro deklaratu du gaurko saioan, eta epailearen aurrean azaldu duenez, komisioa ordaintzeari uko egiteagatik jada berea zen kontratua bertan behera uzteko Alfredo de Miguelek eman zuen aginduaren berri izan zuenean erabaki zuen auzitegira jotzea.

"Ordaintzeari uko egin nion eta bat-batean emanda zegoena jada nirea ez dela konturatzen naiz", adierazi du. Areago, gertatutakoa ikusita, aurrerantzean kontratu publikorik lortzeko aukerarik izango ez zuela ulertu zuela erantsi du.

Joan den astekoa saioan esandakoa berretsi du: 2008ko azaroan, De Miguelek "kutxatik pasatu" behar zuela esan ziola eta hilabete geroago mezu elektroniko bat bidali ziola 100.000 euro eskatuz.

Aldi berean, Alberdik Arabako Teknologia Parkeko lehiaketa publiko berri batera aurkeztea erabaki zuen, oraingoan Stoa konpainiarekin batera. Sergio Fernandez Oleaga (kasu honetan auzipetuta dago, Kataia Consulting konpainiari komisioa ordaintzea leporatuta) zen enpresa horretako administratzailea.

Stoak 2009ko urtarrilean eskuratu zuen kontratu publikoa eta, hasiera batean, Alberdiren enpresa (Alberdi-Vicinay) azpikontratatu behar zuen. Baina denborak aurrera egin ahala, Oleagak "jarrera aldatu" zuela eta "luzamendutan" hasi zela kontatu du Alberdik. Azkenean, Stoak Lugarfive enpresa azpikontratatu zuen, Alberdiren konpainia bazterrean utzita.

2009ko uda ostean, Oleagarekin gauzak bidertzeko asmoz bildu zela eta elkarrizketa hura grabatu zuela –epaiketan entzun dute grabazioa- esan du.

Batzar hartan hiru ondorio atera zituela gaineratu du: Oleagak De Miguelen babesa zuela eta hari esker lortu zuela Teknologia Parkeko kontratua; De Miguelek agindu zuela berari emandako kontratua baliorik gabe uztea, komisioa ez ordaintzeagatik hartutako mendeku gisa; eta inoiz gehiago ez zuela administrazio baten kontraturik eskuratuko.

Bestalde, 'Adi!' ustelkeriaren kontrako plataformak elkarretaratzea egin du Arabako Justizia Auzitegiaren kanpoaldean.

Epaiketaren hurrengo saioa datorren astelehenean egingo dute.


Iritzia: Ez aldendu, ez egokitu

Josetxo Azkona

Nekez erranen dut deus berririk, egunotan eta Egunkariaren inguruko absoluzio epaia dela medio, hedabideetan luze eta zabal adierazi eta idatzi egin diren azalpen ugariren gainean. Halaz ere, nire aburuak laburtu beharrez, agerian erakutsiko dut bozkario eta nahigabezko sentimenduak ditudala barrenean, batzuk eta bertzeak elkarren artean irabiatzen zaizkidalarik.

Epaia emaniko egunean, hilaren 12an, astelehen gauarekin batera, telebistako kanal batetik bertzera ibili nintzen tematuta, belarriek zer entzunen, begiek zer ikusiko, hizlarien keinuak bat ote zetozen beren erranarekin igartzearren. Eta denetik neureganatu nuen: adierazpen zintzo eta zuzenak; eta maltzur eta zehaztugabeak ere bai. Adierazpen mingarrienak (masokista naiz gero!) Popular, Veo7 eta Intereconomía kanaletakoak izan ziren; oroz gain, azken horretakoak.

Funtsean, eta epaia Urederrako ura baino gardenagoa izanagatik, solaskide gehienek bere egiten zuten akusazioaren tesia. Halaber, azkon mordoxka ezin zorrotzagoa sartu zioten Bermudez epaileari; haien ustez, berak judizioan zehar oker, arrunt oker jokatu zuelako, Madrilgo Atotxako atentatuari buruzko judizioan jokatu zuen modu bertsuan, antza.

Egiazki, ikaragarria da antzematea zeinen hanpatuta mintzo diren eskuin-muturreko horiek Espainiako hedabidetan; zein zehaztasunez jaurtitzen dituzten beren diskurtso-ziriak ideia atzerakoi, totalitario eta doilorren faboretan.

Espainia hala hartuz, nola dagoen aztertuta, ematen du, nahiz eta Francoren heriotzatik hogeita hamabost urte iragan diren, bere hartantxe jarraitzen duela, zera da, badirudi diktaduraren zuraje ideologiko hura txertatuta dagoela oraindik soziologia politikoaren baitan eta gizartearen puska on batek militarren ezpata zurrumurrupean egindako trantsizio aurreko garaietara itzuli nahi duela, espirituz bada ere, garai haiek oraingoak baino hobeak, seguruagoak zirelakoan. Bai, Nafarroan pila bat dakigu horretaz.

“Espainia, nigandik ken ezazu kaliza hori” poema-liburu gogoangarria idatzi zuen Cesar Vallejo perutarrak, 1937an. Urtebete lehenago, aldiz, “Min ematen dit Espainiak”, idatzi zuen Unamuno bilbotar euskaldunak.

Nago arrazoi zeukatela bi-biek, eta horrexegatik, nahiz eta legearen ordenamendu juridikoaren ikuspuntutik espainiartzat hartzen dudan neure burua, baina ez sentimenduz, bera librea baita, ez dut arazorik aitortzeko niri ere min ematen didala Espainia horrek, aldartez husturaino. Beno, ez horrenbesteraino.

[audio http://euskalerriairratia.com/wp-content/uploads/2010/04/josetxoazkona20100415.mp3]

Deskargatu


Maider Izetak bi hilabetean ezagutu ditu munduko tenplu nagusiak

Vatikanotik abiatu, eta mundu osoko erliojioetako tenplu esanguratsuenak bisitatu ditu Maider Izeta Hondarribitarrak bi hilabetean.

Vatikanotik abiatu, eta mundu osoko erliojioetako tenplu esanguratsuenak bisitatu ditu Maider Izeta hondarribitarrak bi hilabetean. Bidaiaren xehetasun guztiak kontau dizkigu 'Hiri Gorrian'.


«Gure min guztiak dena egonkor bihurtu nahi izatetik datoz»

Itsasertzeko paseoetan izandako gogoetak eta burutazioak jaso ditu Pako Aristik 'Urari ostutako poemak' liburuan.«Hitzekiko mesfidantza handiarekin» idatzi ditu olerkiak

Mendi artean jaio eta hazia izanagatik ere, itsasertzean paseatzea maite du Pako Aristik (Urrestilla, Azpeitia, Gipuzkoa, 1963), eta Getarian (Gipuzkoa) egindako paseo ugarietan izandako ideia eta burutazioetan oinarrituak dira azken urteotan idatzi eta orain Urari ostutako poemak liburuan (Susa) argitaratu dituen poemak.

Mendia ez bezala, itsasoa aldakorra iruditzen zaio Aristiri. «Mendia beti dago berdin. Nire haurtzaroan Urrestillan ezagutu nuen haitza hantxe dago orain ere, orduan bezala. Itsasoa, aldiz, beti ari da aldatzen. Joan-etorrian, kolorea aldatzen zaio, aldatzen zaio bolumena, aldatzen zaizkio olatuen neurriak, haizea… Bizitzaren aldakortasunarekin harreman handiagoa du itsasoak mendiak baino. Gaztetan uste izaten duzu bizitza gauza egonkor eta tinko bat dela, edo hala izan dadin nahi izaten duzu. Baina gero bizitzak jarritako pareta guztiak gainditzen ditu, eta ohartzen zara bizitza aldakorra dela eta beti izango dela aldakorra. Iragankorra dela. Eta gure min guztiak dena egonkor bihurtu nahi izate horretatik datozela. Horretarako daude sortuak tradizioak, erakundeak, instituzioak, ezkontzak, eskolak… guk dauzkagun errito eta festa guztiak, lagunarteko asteroko afariak…».

«Hitzekiko mesfidantza handiarekin» idatzi ditu liburuko poemak Aristik. «Askotan, bizitzan izaten diren zorigaitzek baino min handiagoa egiten dute guk zorigaitz horietaz dauzkagun iritziek, zorigaitz horietaz esaten dugunak edo uste dugunak. Gure gizartean mina dago, min handia ikusten dut nik jendearengan, eta neurri handi batean kulturak sortutako mina da. Bizitzako gertaerei buruz esaten ditugun gauzek osatzen dute kultura. Poema batean planteatzen dut, adibidez, amodio bat bukatzen denean ingurukoek hori porrot gisa ulertzen dutela, sinetsarazi digutelako amodioak bizitza osoa iraun behar duela. Eta nik diot: 'zeinek esaten du amodio batek bizitza osoa iraun behar duela?'. Kulturaren lana sartzen da hor. Gure kultura judu-kristaua da, oso errepresiboa, horretaz ohartzen ez baldin bagara ere. Plazeraren aurkakoa da, kulpabilitatea bilatzen eta sentiarazten du han eta hemen etengabe».

Ugaztunen jokabideak

«Beldurraren kulturak segurtasuna bilatzen du, eta segurtasun horren bila jendeak hiru mekanismo garatzen ditu», Aristiren ustez, «ugaztunek arrisku baten aurrean garatzen dituzten berberak: automutilazioa, mimetizazioa eta norberaren bokaziotik ihes egitea. [Albert] Einsteinek esaten zuen gizaki gehienen iritziak ez direla beren gurasoen eta beren irakasleen iritzien bariazioak baino. Pertsonek ahalmenak dauzkate bizitzaren aurrean, baina gurasoak, eskola eta ingurua ahalmen horiek murrizten saiatzen dira, pertsonak gizartearentzat zerbitzari onak izan daitezen». Gurasoen presioari men eginez idazteko grinari uko egin eta lanbidez abokatu izan ondoren, erretiroa hartutakoan, idazten hasten denaren bizitza «penagarria» izan dela iruditzen zaio, adibidez, Aristiri.

Tradizio judu-kristauak «bizitza ulertzeko» eta «samurtasunez jokatzeko orduan» balio izan ez dionez, «sufrimenduaren aldeko kultura bat delako», Ekialdeko filosofiara jo du, filosofia hori Mendebaldera ekarri duten idazleen bidez batez ere: Thomas Merton, Jiddu Krishnamurti, Anthony de Mello, Alejandro Jodorowsky… «Niretzat, bizitza hobeto ulertzen da, edo bizitzak hobeto funtzionatzen du Ekialdeko paradigmetan, Mendebaldeko paradigma kristau eta hiperkapitalistetan baino».

Aristiren liburuan poemek, dauden ordenan jarrita, «bidaia bat» proposatzen dute. Bizitza bera den bidaia, bihotzaren lehen taupadekin hasita heriotzaraino doana. Lehen poemetan, bidaiarako prestakuntza lanak ageri dira, eta «aholku liburu baten tankera» hartzen du poemarioak tarte horretan. Ondorengoetan, bidaia hasten eta garatzen da. Batzuetan, poeta bera eta bere pentsamenduak ageri dira poema horietan, beste batzuetan beste pertsonaia batzuk. Azkenekoetan, heriotzari buruzko gogoetak dira nagusi, eta liburuko ni poetikoa «hiltzeko prestatzen» hasten da.

Bere poesiak Tomas Transtromer suediar poeta Nobel saridunaren eragina duela aitortu du Aristik. Getarian, paseoen ondoren, Ketarri tabernan kafe bat hatzera sartutakoan, Transtromerren poemak irakurtzeko ohitura hartua zuen, taberna horrek artean ere liburuak zituen garaian, iragan otsailean ekaitzaren ondorioz itsasoa bertaraino sartu eta denak eraman baino lehen. Poesia idazten ikasteko maisu egokitzat du Aristik Transtromer. Horrez gain, hainbat euskal idazleren eragina ere aitortu du: Koldo Izagirre, Beñat Sarasola, Joxantonio Ormazabal, Jule Goikoetxea, Miren Agur Meabe, Harkaitz Cano eta Jose Angel Irigarai, «beste askoren artean».


Zaldibiako kanporaketatik 32 bikote sailkatu dira Euskal Herriko finalera

Euskal Herriko Mus Txapelketa azken txanpan sartu da, eta martxoaren 16ko finalari begira jarri dira dagoeneko. Asteburuan jokatu dituzte herrialdeetako finalak; Gipuzkoakoa, Zaldibiako Herri Antzokian egin zuten, larunbatean. Guztira 110 bikotek parte hartu zuten bertan. Finala Larraulgo bi bikoteren artean jokatu zuten, eta Juan eta Unai Kortajarena aita-semeek jantzi zuten txapela.

Gipuzkoako kanporaketatik, 32 bikote sailkatu dira Lizarrako finalerako; horietatik hamar dira Goierrikoak. Guztira, 128 bikote ariko dira txapelaren bila lehian, martxoaren 16an. Finalistek foruen enparantzan izango dute hitzordua, 08:00etan.

1. Larraul: Juan Kortajarena – Unai Kortajarena

2. Larraul: Joxe Mari Urbieta – Ibai Urbieta

3. Soraluze: Ion Heriz – Xabi Elizburu

4. Legazpi: Joseba Telleria – Joseba Gabilondo

5. Beasain/Arriaran: Aitor Mendizabal – Iñaki Aranburu

6. Leaburu: Iban Amondarain – Lontxo Goikotxauria

7. Ibarra: Haritz Garmendia – Joseba Iturrioz Txantxan

8. Zaldibia: Iñaki Navio Txapas – Joxe Miel Urdangarin Jimi

Alegia: Xabi Goikoetxea – Urko Otamendi

Amezketa: Mikel Loidi – Ioritz Salegi

Asteasu: Pello Garin – Ion Ormazabal

Bergara: Mikel Aranzabal – Paul Valgañon

Bidegoian: Mikel Lasa – Andoni Egiguren

Donostia/Antigua: Lurdes Tolosa – Juan Migel Loidi

Eskoriatza: Juan Luis Zubizarreta – Joxemari Etxebarrieta

Ezkio: Jon Muñoz – Felix Etxeberria

Gabiria: Juan Karlos Korta – Euxebio Zabala

Idiazabal: Alejandro Bikuña – Antonio Berasategi

Ikaztegieta: Uxer Mozo – Jon Luzuriaga

Lasarte: Beñat Esnaola – Xabier Arteaga

Lasarte: Mikel Begiristain – Unai Rebe

Lazkao: Gotzon Plazaola – Jon Barandiaran

Mutiloa: Joxe Arozena – Bixente Apalategi

Oiartzun: Iñigo Romero – Jon Guembe

Oiartzun: Elixabet Vega – Igor Parro

Olaberria: Jokin Ugartemendia – Jokin Arratibel

Tolosa: Illart Lasa – Iban Aguero

Usurbil: Albaro Bruño – Justo Pulido

Zegama: Jaun Perez – Denis Perez

Zestoa: Andoni Iturbe – Iñaki Iraola

Zizurkil: Aitor San Sebastian – Beñat Olazabal


Azkoitiko parrokiak bilerak egingo ditu katekesian hasi nahi dutenekin

Azkoitiko parrokiak katekesiaren ikasturte berria eskainiko du beste urte batez, ume zein gazteei zuzenduta. Gazteei dagokienez, taldetxo bat sortu dute dagoeneko, eta fedea landu nahi duenak hartu dezake parte. Izan ere, umeen katekesiatik haratago, gazte eta helduengana ere zuzendu nahi dute hezkuntza hori: «Askotariko egoerak egon daitezke; sendotza egin ez zuten heldue edota bere garaian katekesiara joan ez zirenek parrokiara hurbildu daitezke».

Haurrei zuzendutako katekesiari dagokionez, berriz, LH 3. mailakoen gurasoek bihar egingo dute bilera, 15:15ean eta 19:30ean, kantzelean, eta eskolak urrian hasiko dituzte. Bigarren mailakoen gurasoek urriak 2an elkartuko dira, 15:15ean Elkargunean eta 19:30ean kantzelean. Umeak urriaren 3an elkartuko dira, 17:15ean eta 18:00etan. Lehenengo mailakoen gurasoak, berriz, urriaren 1ean elkartuko dira, 15:15ean eta 19:30ean, Kantzelean. Laugarren mailakoek, iaz Jaunartzea egin zutenek, katekesiarekin jarraitzeko aukera izango dute, eta horretarako izena urriaren 2an eta 3an eman dezakete, 17:00etatik 18:30eara artean, Kantzelean.

Gainera, aurreratu dute helduen fede heziketa ere landuko dutela aurten, eta aurrerago proposamen bat helaraziko dute.


Hiztegi-makina bat egingo du Bagerak

Euskarriak proiektuaren baitan, hiztegi-makina bat sortzeko erronka ezarri du Bagerak, Donostia 2016rekin elkarlanean. Lanean aritzeko taldea osatu dute jada, eta ostegunean, otsailak 4, egingo dute lehenengo saioa. Otsaila eta martxoan bilduko dira, Tabakalerako Hirikilabsen Kultura Digitala eta Teknologia Laborategian, hiztegiak inprimatuko dituen makina pixkanaka-pixkanaka eratzeko.

Honi buruz hitz egiteko Bagerako Aroa Huarterekin izan da IRUTXULOKO HITZA. Ostiraleko papereko edizioan proiektuaren berri emango dugu, erreportaje baten bidez.


Surfa eta igeriketa, aukeran

Hernaniko igerilekuak obretan egonda ere, Goizuetako neska-mutilek izan dute aukerarik, uretan plisti-plasta ibiltzeko, Guraso Elkartearen eskutik. Usurbilen igeri, eta Donostian surfa egiten aritu dira.


Boogie Van, The Leaders eta Rollover, Mogambon

Hiru taldek joko dute ostiralean Trintxerpeko Mogambo Aretoan, 21:00etatik aurrera. Boogie Van, The Leaders eta Rollover. Azken hauek beren azken diskoa aurkeztuko dute. Inauteriak izanik, kontzertura mozorroturik joateko eskatu dute antolatzaileek.


Osakidetzako erizainen kopurua, Europako batez bestekoaren azpitik

Europan, zortzi erizain daude mila biztanleko. Osasunbideak 8,2 erizain ditu; baina Osakidetzak, zazpi. SATSEk ohartarazi du 2.216 erizain gehiago behar direla.


Hiru udal tasa ordaintzeko, dirulaguntza eskatu daiteke

Zenbait udal tasa ordaintzeko laguntza emango die Astigarragako Udalak, beharra duten familiei. Zehazki, hiru udal tasa ordaintzen lagunduko du: hondakin bilketa tasa, Musika Eskolako matrikula eta Kiroldegiko abonoa.

Dirulaguntzaren eskaera udaletxean egin behar da; NANren kopia eta

diru sarreren agiria eraman behar dira. Epea, maiatzaren 6ra arte zabalik.

Laguntza, diru sarreraren araberakoa

Laguntza eskatzeko bi faktore hartuko dira kontuan: etxean bizi diren pertsonak eta guztira duten diru sarrera. Honen arabera, zergaren %75 edo %50a jasoko dute dirulaguntza gisa. Informazioa, ondoko taulan.

Eskaerak, udaletxean

Dirulaguntzaren eskaerak udaletxean bideratu behar dira, NAN fotokopiarekin eta diru sarreren agiriarekin. Azaldu dutenez, beharrezkoa da eskatuko den dirulaguntzaren abonoa eta udal zergak ordainduta izatea, eta Astigarragan erroldatua egotea.

Eskaera epea maiatzaren 6ra arte egongo da zabalik.


Teodoro Hernandorena VI. ipuin lehiaketa

Kalean dira dagoeneko Zizurkilgo Udaleko kultura sailak antolatzen duen Teodoro Hernandorena ipuin lehiaketako oinarriak. VI. txanda izango da aurtengoa.

Andoain, Aduna, Alkiza, Asteasu, Amasa-Villabona, Anoeta, Irura, Larraul eta Zizurkilgo herritarrek hartu ahal izango dute parte lehiaketan. Adinaren arabera, bost sail ezberdin antolatu dira:

A maila: 6-8 urte.

B maila: 9-11 urte.

C maila: 12-13 urte.

D maila: 14-16 urte.

E maila: 17 urtetik gora.

Parte hartu nahi duenak, lan bakotzaren hiru kopia aurkeztu beharko dtua azaroaren 30a bitartean, Aurrera plazako Udal bulegoetan.


Juan Luis Ibarra, Euskaltelek Orangeri ordaintzearen aurka

EAEko Auzitegi Nagusiko presidenteak boto partikularra eman du Euskaltel 222 milioi euroko kalte-ordaina ematera behartzen duen epaian.

Juan Luis Ibarra EAEko Auzitegi Nagusiko presidenteak uste du Euskaltelek ez liokeela kalte-ordainetako 178 milioi ordaindu behar Orangeri.

Auzitegiak Orangeri 222 milioi euro ordaintzera zigortu zuen Euskaltel, 2006 urte arte konpainia horrekin zuen aliantza haustea egotzita.

Epaian, Ibarrak boto partikularra eman du, eta gainerako epaileek zigorra ezartzeko argudiatutako "lortu gabeko irabazien" ideia errefusatu du.

Nolanahi ere, isunaren beste 43,4 milioi euroekin ados agertu da. Gainera, epaiketa Euskaltelek eta Orangek "erdibana" ordaindu beharko zutela iritzi dio.


Europako 4 ikastetxe eta kultura batuko dituzte 40 gaztek "Erasmus+" proiektuarekin

Polonia, Grezia eta Portugaleko 3 ikastetxerekin gauzatuko dute proiektua Laudio BHIko ikasleek. Bertako kultura ezagutaraztea izango da helburua. Bi turismo gida sortuko dituzte.

Laudio BHI ikastetxeak "Erasmus`+" egitasmoaren berri eman du. "A Nod to our Heritage" proiektua aurkeztu dute atzerriko hiru ikastetxerekin batera: Janowiec Koscielny herriko (Polonia) Szkola Podstawowa im.Jana Pawla II w Janowcu zentroa, Acharnes-eko (Grezia) 10 Gymnasio Acharnon School eskola eta Chamuscako (Portugal) AEC-Escola Básica e Secundaria. Prozesuan 40 gaztek hartuko dute parte, bi irakaslerekin batera. "Ikasleak boluntario gisa arituko dira. Beraiek dira proiektuaren protagonista, eta 40k eman dute izena", erantsi dute.

Bi urtetan sei bidai

2018tik 2020ra gauzatu beharko dute lana. Alabaina, bidaiak zehaztu dituzte dagoeneko. Batzuk irakasleek egingo dituzte, eta besteak ikasleek. Hezitzaileen kasuan urrian batuko dira zentroetako arduradunak Laudion, eta datorren urtean Grezian egingo dute koordinazio bilera. Laudioko gazteak, berriz, 2019ko otsailean joango dira Greziara, eta apirilean Poloniara. Datorren ikasturtean, berriz, Portugal eta Laudio izango dituzte topaleku; urtarrilean eta apirilean, hurrenez hurren.

"Europar ikastetxeen artean egindako egitasmoa da. Elkartu egin gara eta denon artean planifikatu eta idatzi dugu proiektua", azaldu dute. Laudio BHIk hartu du lau zentroak koordinatzeko ardura: "Esan beharra dago EAEn bi zentrok baino ez dutela ardura hori. Beraz, pozik egoteko modukoa da".

Euskal Herriko kultura, hizkuntza, mitologia, arkeologia eta berezitasunak bilduko dituzte, besteak beste, laudioarrek. "Ikastetxe bakoitzak beste herrialdeetako ondareari buruz ere egingo du ikerketa lana, eta elkartzerakoan amankomunean jarriko dugu arkitutako informazioa".

Helburua ondare fisiko eta kulturala partekatzea da. Bildutako datuekin bi turismo gida sortuko dituzte, paperezko bertsioan bata eta digitala bestea, "Augmented Reality -errealitate areagotua- erabilita gainera".

Urriaren 24tik 30era izango da aurreneko bidaia: "Hiru zentrotako irakasleak etorriko dira Laudiora: bi poloniar, bi portugaldar eta hiru greziar. Proiektua abiatzeko bilerak egingo ditugu, eta ingurua erakutsiko diegu".

Egitasmoaren laguntzaileen artean Laudioko Udala, Sergio Serrano EHUko arkeologo, irakasle eta ikertzailea eta Iñaki Perurena daude.


Akordioa denek elkar hartzetik etorriko dela esatean bat datoz Batasuna eta PSE

Batasuna «konponbidearen parte» izan dadin nahi du PSE-EEk, baina horretarako legeztatzeko pausoak eman behar dituela dio Geroa denen artean eraiki behar dela dio Batasunak eta akordioa lortzeko euskal herritarren erabakimena errespetatu behar dela.


Hondartza elkarlanean garbitzeko deia

Larunbatean egingo da garbiketa, goizeko 11:00etan hasi eta eguerdiko 13:30ak arte

Orioko Surf Taldeak, Herrio natur taldeak, Orioko herri ikastola eta zaragueta ikastetxeak egindako deialdia da larunbatekoa, Hondartza garbiketarena. Deialdia beraiek egin arren, herritarrentzat irekia dago; hondartza denok erabiltzen baitugu.

Azken urteotan egin den bezala Orioko hondartza garbituko da, hortaz, larunbat honetan. Goizeko 11:00etan hasiko da eta 13:30ean amaitu. antolatzaileek adierazi dutenez, garrantzitsua da egun horretan egiten den garbiketa lana, baina are garrantzitsuagoa da ekimen horren bitartez lortzen den sentsibilizazioa. Laguntzera bertaratzen direnei hamaiketakoa prestatuko die antolatzaileek, eskertze aldera.


Azpeitiarrak nagusi Zarauzko Ikurrina Mus Txapelketan


Oposizioak kezka du Darponen osasun planaren finantzaketaz


Aukera zabala, euskara ikasteko

Izenemate epea irekita dago AEK euskaltegian. Mota guztietako ikastaroak eta klaseak daude, denen beharretara egokitu ahal izateko.

Batetik, taldekako edo autoikaskuntzako klaseak daude aukeran. Euskalduntze taldeak astean 2, 3 edo 4 egunetan biltzen dira, eta azterketak prestatzeko taldeak, astean bi edo hirutan; gainera, tutoretza klaseak izaten dituzte. Autoikaskuntza sistemak, berriz, norberaren erritmora egokitzeko aukera eskaintzen du. Izena eman edo informazioa lortzeko: 607 610 687 edo astigarraga@aek.org.

Argazki erakusketa

Bestalde, matrikulazio kanpaina berotzeko, argazki erakusketa dago tabernetan.


Desobedientzia zibila "ezinbestekoa" dela esan du Zubiagak

Mario Zubiaga eta Alberto Friasek deklaratu dute gaur. ETAren aginduz desobedientzia zibila bultzatzea da fiskalak Joxemi Zumalabe Fundazioko kideen leporatzen dien delitua. Zubiaga Fundazioko kide eta EHUko irakaslearen ustez Zuzenbide estatuen kalitatea neurtzeko baliabidea izan daiteke desobedientzia zibila. “Desobedientzia zibila zilegia ezezik ezinbestekoa da Zuzenbide estatuetan; haren kalitatea neurtzen du”.

Hala ere Zubiagak ukatu egin du Fundazioak desobedientzia zibilaren aldeko ekimenak bultzatzen zituenik. Izan ere, bere hitzetan “legala eta legitimoa bat ez etortzea posible dela planteatu daiteke Zuzenbide Estatuan”. Eta, desobedientzia zibila, gizarteak zilegitzat ez duen legea aldatzeko duen tresna baketsua da, irakaslearen arabera. Areago, desobedientzia zibila Estatuak egin ditzakeen gehiegikerien aurrean muga izan daitekeela adierazi du. Horregatik uste du desobedientzia zibila ezin daitekeela delitutzat jo.

Bide horretan, delitua indarkeria erabiltzea dela azaldu du EHUko irakasleak; inoiz ez pentsaera bat. “ETAk erabiltzen dituen metodoetan egiten du delitua, ez duen ideologian. Gizarte eragile baketsua balitz, ETA ez litzake egun dena izango”.

Bestalde, politika gizarte mugimenduak “kontrolatzen” saiatu ohi dela azaldu du Zubiagak; Joxemi Zumalabe Fundazioan, baina, sekula ez dela halakorik gertatu.

Gizarte justuago baten alde gizarte mugimenduen lanak duen garrantzia ere nabarmendu du.

“Besterik gabe erakunde batekin harreman organikoa dugula esaten digute eta erruduntasun printzipioa ezartzen zaigu”, adierazi du Zubiagak ‘18/98 auzian’ egiten ari diren urraketak salatuz. “ Ez dugula inolako loturarik frogatu behar dugu eta harremana ukatzeak gure aurkako usteak are gehiago gaiztotzen ditu. Nola frogatu dezaket ez naizen zerbait?”.

Alberto Friasen txanda

Ekologiaren aldeko hainbat mugimenduetako kide eta ingurumenerako aholkulari den Alberto Friasek ere auzian egiten ari diren injustiziak salatu ditu. Joxemi Zumalabe Fundazioko kide izateagatik auzipetu zuten, baina Friasen esanetan, oraindik ez daki zein den ETAko kide izatea egotzita 12 urteko espetxe zigorra eskatzeko arrazoia.

Gizarte eragileei zein gizarteari orohar eragindako kalteez ere ohartarazi zuen Friasek: “Erabat nomalak diren gizarte ekimenak kriminalizatuz alarma soziala eragin da”.


Amurrioko adinekoen foru egoitzak ohiko jardunari ekin dio eraberritze lanak amaitu ostean

40 plazetatik 28 beteta daude dagoeneko, eta obrak hasi

zirenean lekuz aldatu ziren lau egoiliar itzuli dira

Foru aldundiak errehabilitazio zerbitzua gehitu dio zentroa

eraberritzeko hasierako proiektuari, eta aurreikusitakoaren

arabera urteko azken hiruhilekoan izango da abian

Guztira 28 adinekori ematen diete arreta Armuruko San Anton egoitzan, Amurrion, Arabako Foru Aldundia abenduaz geroztik zentroan egiten aritu den hobekuntza lanak amaitu ondoren.

Eraberritze lanak presazkotzat jo zituzten, 1990. urtean eraikitako zentro horretan aurkitutako segurtasun gabeziak konpondu beharra zegoelako. Orobat, hobekuntzak egin dira geletan, bainugeletan eta irisgarritasunean, besteak beste.

Pixkanaka, gero eta jende gehiago artatuko dute zentroan, eskariaren

arabera, guztira dauden plaza kopurua bete arte: 39 plaza, gehi bat lurraldeko

gizarte larrialdietarako, eta beste lau eguneko arretarako.

Hortaz, egoitzak obrak hasi aurretik zuen edukierari eutsi dio. Aldundiaren titulartasuneko zentro horren zati bat eraberritu bitartean, 18 egoiliarrek aukera izan zuten bertan egoteko, baina lanak egiteko lekua libre utzi beharraren ondorioz erabiltzaileetatik 14 beste egoitza batzuetara eraman behar izan zituzten aldi baterako.

Beatriz Artolazabal Gizarte Zerbitzuen Saileko foru diputatuak adierazi

duenez, Gizarte Ongizaterako Foru Erakundeak Amurrioko egoitzan gauzatu

dituen eraberritze lanen helburua izan da “azpiegitura horren kalitatea hobetzea,

dela eraikineko segurtasunaren ikuspegitik, dela irisgarritasunarenetik, bai eta

instalazioak zein bertan artatzen dituztenei eskaintzen dieten zerbitzua eta

profesionalen lan baldintzak hobetzea ere, besteak beste adinekoak artatzean

ahalegin fisiko txikiagoa egin behar izateko”.

Amurrioko egoitzan ebakuaziorako kanpoko eskailera bat ere jarri da, eta

suteetarako sektorizazioa egin da bi solairuetan. Hainbat eraberritze lan egin dira:

geletarako sarbideak hobetu dira, geletako bainugelen zoruan ura bideratzeko

maldak zuzendu dira, konketen posizioa aldatu da eta geletako irisgarritasuna

hobetu da oheburukoen posizioan aldaketak eginda; eta, horiez gain, konponketak

egin dira argindar instalazioetan, pinturan, iturgintzan eta suteen arloan, eta zoruak

ordeztu dira. Beheko solairuan, suteen kontrako ateak jarri dira sukaldean,

garbitegian eta aldageletan.

Errehabilitazio zerbitzua abian jartzea

Hasieran abenduan aurreikusitako plan horretan beste hobekuntza bat ere

sartuko da, obrak egin bitartean baieztatu baitzen aukera zegoela zentroan

errehabilitazio zerbitzua abian jartzeko, zentroak ez zeukan-eta halako

ekipamendurik. Azkenean, zerbitzu hori urteko azken hiruhilekoan jarriko da

martxan, eta fisioterapeuta batek eta Laudioko adinekoen egoitzako errehabilitazio

zerbitzuko laguntzaileak emango dute arreta.

Gizarte Zerbitzuen Saileko foru diputatuak garrantzitsutzat jo du,

errehabilitazio zerbitzua abian jartzen denean, zainketa horiek jasotzeko Armuruko

San Anton egoitzan daudenek ez dutela aldian-aldian joan behar izango Laudioko

egoitzara, orain arte hala ibili baitira.

Lanek 278.000 euroko kostua izan dute, eta maiatz erdialdean bukatu

zituzten, aurreikusi baino lehenago. Hilabete horren azken astean zentrora itzuli

ziren obren hasieran lekualdatu zituzten eta Gasteizko eta Oiongo bi egoitzetan

zeuden lau adineko. Ekainaren hasieratik hona, beste sei lagun sartu dira eta, beraz,

dagoeneko 28 adinekok jasotzen dute arreta egoitzan. Gainera, iragan astean

egoiliar berrientzako plazak esleitu ziren.

Egoitzako 40 plazetarako plantilla honako hauek osatzen dute:

zuzendaritzako arduradun batek, gizarte laneko profesional batek, sukaldariak,

sukaldeko bi laguntzailek, erizaintzako lau profesionalek eta 19 erizaintzako

laguntzailek. Amurrioko egoitzan eraberritze lanak egin aurretik zuten langile ratio

bera da. Langile horiek zentroko lanpostuetara sartzen joango dira egoitzako

okupazioak eskatu ahala.


Bi aste, hiru ostiral eta ezegonkortasuna

Gobernu ituna argudiatzeko UPNk eta PSNk behin eta berriz Nafarroaren egonkortasuna argudiatu duten arren, azken bi asteek erakutsi dute ezegonkorra dela, batik bat, murrizketa garaian. Nahi eta ezin aritu dira, baina PSN beti itzuli da UPNren ondora, nahiz eta beste alderdiekin, hirugarren indarra izan arren, presidentetza lortzeko aukera ere izan duen.

Hiru astetan irauli da Nafarroako Gobernua. Duela hamabost egun pasa, inork gutxik imagina zezakeen harrezkero izan den ekaitz politikoa Nafarroan. Roberto Jimenez PSNko idazkari nagusiak sortu zuen krisia, Alvaro Miranda Ekonomia kontseilariak aurtengo aurrekontuko gastuetan 132 milioi euroko murrizketa iragarri ondoren. Neurri hori atzera bota ezean, gobernu akordioa hausteko prest agertu zen.

Ostiral goizean egin zuen agerraldia Mirandak, neurriaren berri emateko. Argudiatu zuen Espainiako Gobernuak urte amaierarako jarri duen defizitaren %1,5eko muga ez gainditzeko beharrezkoa zela murrizketa, eta esan zuen neurria Nafarroako Gobernuak hartuko zuela, ez UPNk eta PSNk euren aldetik, "nahiz eta bakoitzak bere iritzia izan.

PSNk baina salatu zuen "hamar minututan eta alde bakarreko erabakiz" hartutako erabakia zela. "Gobernu krisia sortzen du horrek; ez dakigu nora eramango gaituen, baina badakigu nora ez dugun joan nahi", esan zuen Juan Jose Lizarbe PSNko bozeramaileak. Bilduk, biharamunean, Gobernua uzteko eskatu zion PSNri: "Itxura egiteak ez du balio; garai hauek ekintza zehatzak eskatzen dituzte".

"Borondatea", bien aldetik

Egunak pasa ziren, ordea, eta ekintzak bai iritsi ziren, baina beste norabide batean. Yolanda Barcina Nafarroako presidentea "desberdintasunen gainetik" akordio bat lortzeko itxaropenez agertu zen. Ekainaren 4ean PSNk esan zuen krisia bideratu bitartean Gobernuko jarduera bertan behera utziko zuela. Krisia bideratzeko arlo ekonomikoan ziurtasuna" eskatu zuen. Aldi berean, ordea, Lizarbek eta Carlos Garcia Adanero UPNko idazkari nagusiak krisia gainditzeko "borondatea" agertu zuen.

Bien bitartean, Alfredo Perez Rubalcaba PSOEko idazkari nagusiarekin zuen bilera aurreatu zuen Jimenezek. Ekainaren 5ean bildu ziren Jimenez eta Perez Rubalcaba, eta bilararen amaieran, PSNk ez zuela gobernua utziko esan zuten. UPNri "leialtasuna" eskatu eta "gauzak adosteko" prestutasuna agertu zuten. Gobernu jarduerari berriz ekin zion PSNk, baina "pisu edo irismen handiko" ekimenik hartu gabe.

Egun berean Jimenez eta Barcina bidu ziren eta elkarlanean jarraitzea erabaki zuten, "erkidegoari egonkortasuna emateko". Asmo horiek, hala ere, gobernu akordio batean gauzatzea falta zen; Juan Luis Sanchez de Muniain Gobernuko bozeramaileak esan zuen krisia sortu zuen 132 milioi euroko murrizketak ezin zuela horretarako oztopo izan. Barcinak ere lehenbailehen nahi zuela esan zuen, eta gobernua hautsiz gero, UPNk Legebiltzarrean gehiengoa lortzeko aukerarik ez zuela aitortu zuen.

Gida-lerroak

Krisia gainditzeko gaur zortzi, arratsaldean bildu ziren Barcina eta Jimenez, eta zenbait gida-lerro adostu zituzten, baina neurririk ez zuten iragarri eta 132 milioi euroko murrizketaren inguruan ere ez zuten ezer esan. Batetik, Nafarroaren egungo egoera ekonomikoa aztertuko zutela adierazi zuten. Bestetik, gastuen eta diru sarreren beharrak ezarriko zituztela. Hori gobernu akordio batera eramateko asmoa agertu zuten, murrizketa agintzen zuen foru agindua ordezkatuko zuena.

Hasiera batean, bazirudien horrek, krisiaren muina bideratu ez arren, elkarlanera itzultzeko aitzakia ematen ziela UPNri eta PSNri. Aste honetan ohiko martxan hasiak ziren bi alderdiak Lizarbek esan zuen "Yolanda Barcinak eta Roberto Jimenezek ezarritako ibilbide orriagatik egoera desblokatzen" ari zela. Garcia Adanerok, aldi berean, berriz, ohartarazi zuen murrizketa egin behar zela: ""Diru sarrerak jaitsi egin dira, hori garbi dago. Kontuak ez dira ateratzen, eta aterarazi egin behar ditugu".

2007an abiatutako bidea eten da

Astebete ere ez du iraun, ordea, gida-lerroen gaineko adostasuna. Jimenezek atzo zuloa 132. milioi euroko bainoa handiagoa dela esan zuen goizean. Gobernu ituna berriro formulatu behar dela esan zuen, eta zuloa handiagoa bada, neurriak "zorrotzagoak" izango zirela esan zuen. Barcinak ez dio barkatu, eta "desleialtasuna" argudiatuz kendu egin du presidenteorde kargutik.

2007ko maiatzaren 27ko hauteskundeen ondoren UPNk eta PSNk elkarrekin hasi zuten bidea oraingoz eten da. PSNk beti erakutsi nahi izan du jarrera uzkurra akordioarekin; izan zuen NaBairekin Gobernu ituna egin eta presidentetza lortzeko aukera, nahiz eta bigarren indar politikoa UPNren atzetik, NaBai izan. Uko egin zioten, ordea, eta nahiago izan zuten Miguel Sanz lehenengo eta Yolanda Barcina ondoren presidente jarri.

Lehen gobernu itun hori sinatzeko aurrera eta atzera aritu zen PSNk, eta bi hilabete behar izan zituen bere jarrera argitzeko. Bost urteko ibilbidea ere gora-beheratsua izan da, eta krisiak krisi beti itzuli da UPNren ondora, beste aldean Na Bai lehenik, eta Bildu eta NaBai 2000 ondoren babesteko prest izan dituen arren. Egonkortasuna aitzakia hartu dute behin eta berriz UPNk eta PSNk, "alderdi desberdinak izan arren", ituna argudiatzeko. Azken bi aste hauek, ordea, erakutsi dute ezegonkortasunetik asko duela.


Lehendakariak Euskadi berritzailea defendatu du EBko goi-bileran

Lehendakariak aldarrikatu du Euskadi ezagutzea merezi duela, "ETAren kronika beltza" alde batera utzita.

Patxi Lopez lehendakariak "duela urte asko jarraitzen gaituen ETAren kronika beltzarekin" erlazionatutako albisteak alde batera utzita, "ezagutu behar den beste Euskadi hori" defendatu du, Donostian egiten ari diren ministro europarren Lehiakortasunaren Goi-bileraren afari ofizialean.

Lehendakariaren arabera, "benetako Euskadi da hori, gizarte berritzaile batekin, goi-mailako enpresa eta unibertsitateekin, eta munduan gure aurkezpen gutun onenak diren ikerketa eta teknologia zentroekin".

Ministroei ongietorria eman ostean, Donostiak 2016. urtean Kulturaren Europako hiriburua izateko asmoa duela gogorarazi du lehendakariak.

Lopezek gainbegiratua eman dio goi-bilera honetako agendari, eta Europako Ikerketa Eremua, auto elektrikoa eta zientzia eta berrikuntza eztabaidatuko dituzte datorren asteartean ekitaldiak amaitu arte.

Hitzaldian, Lopezek euskal sukaldaritza jarri du berrikuntza eta tradizioaren eredu. Bere ustez, "euskal sukaldariek gizartea garatzeko jarraitu behar dugun bidea esan baitigute: gure sustraietatik hasi, gure iraganetik ikasi, gure produktuak zaindu eta konponbide berrien bila esperimentatuz".


Argazkilari berriak hartu du orain arteko herriko argazki egilearen tokia

Marc eta Françoise Pierrot argazkilariek erretiroa hartu dute berriki eta orain argazkilari berria dugu herrian: Karin. Champagne eskualdekoa da sortzez, eta azken bi urteak Pauen pasa ditu. Karinek aspalditik amesten zuen bere kondu ematea, ametsa egia bihurtu da, baina amets gaizto ere bilakatu da pixka bat. Saltokia maiatza hastapenean ireki zuen eta handik hiru egunetarat uholdeak jasan zituen dendan.

Badira 19 urte Marc eta Françoise Pierrot, «Flash» izengoitiarekin ezagunak, herrian lanean ari zirela. Erretreta hartu aitzin 1994ko munduko pilota txapelketan Gantxiki pilotalekuan atera zituzten argazkiak eskaini dizkiete Herriko Etxeko hautetsiei. Pilotazaleek ainitz preziatuko dituzten argazki horiek ondoko hilabeteetan ateak irekiko dituen pilotaren erakustokian ikusi ahal izanen dira. Bertzerik gabe, Ttipi-Ttapako erredakzioak Marc eta Françoiseri eskerrak eman nahi dizkie azken 10 urteetan aldizkari honetan agertu diren argazkiak urririk uzteagatik. Bide batez, ongi etorri eta milesker Karini, bere lanak agertuko direlakotz orain Senpereko berriekin.


Frankismoko lau funtzionario ohiren estradizioa eskatu du Argentinak

Polizia eta Guardia Zibileko goi-kargudun ohien estradizioa eskatu du Maria Servini epaileak. Espainiako diktaduran egindako krimenak ikertzen ari dira Argentinan.

Polizia eta Guardia Zibileko lau goi-funtzionario ohiren estradizioa eskatu du Argentinako epaile batek, Interpolen bidez. Frankismoan tortura delituak egin izana leporatzen die auzian. Espainiako diktaduran egindako krimenak ikertzen ari dira Argentinan.

Jesus Muñecas Aguilar guardia zibil ohia, Celso Galvan Abascal Francisco Francoren bizkartzain ohia, Jose Ignacio Giralte Gonzalez komisario ohia eta Jose Antonio Gonzalez Pacheco Billy El Niño inspektore ohiaren estradizioa eskatu du Maria Servini de Cubria magistratuak.

2010ean, Buenos Airesen, kereila jarri zuten elkarteei ebazpenaren berri eman die epaileak. Espainiako Auzitegi Nazionalak auzia itxi eta gero kereila aurkeztu zuten elkarteek. Emilio Silva Memoria Historikoa Berreskuratzeko Elkartearen sortzaileak azaldu duenez, "frankismoaren zigorgabetasuna urratzen duen lehen pauso bat da".

Silvaren ahotan, Poliziako lau funtzionario ohien "inputazioak" prozesu bati hasiera ematen dio, "ez dakigu nora helduko den", baina "aurrerapauso bat da gertakariak kriminalak direla esaten duelako". Goi-kargudun ohiek "Segurtasun Zuzendaritza Nagusia torturak eta legez kontrako atxiloketak" egiteko erabili zuten, Silvaren esanetan.

"Argentinako Justizia izatea tristea da, hemen gertatzea ezinezkoa delako", deitoratu du Silvak. Albistearekin pozik azaldu da, baina Espainiako Gobernuari "erantzuteko eta lankidetzan aritzeko" eskatu dio.


Euskarazko hedabideak mintzagai

Gai delikatu honetaz idazteko gogoa behin baino gehiagotan izan dudan arren, beste hainbatetan jarri diot frenoa nire buruari, duela gutxira arte euskarazko tokiko komunikabide batean eta tokiko hedabideen elkartean jardun naizelako lanean. Parte izan garenok iritzia kutsatuta edukitzeko arriskua izan ohi dugu.

Gaur herriko aldizkarian berriro irakurri dut Eusko Jaurlaritzak (EAJk dago idatzita aldizkarian) Berriari egindako murrizketez aipamena. Testuinguruak eta nork dioen gutxienekoa dira. Kezkagarriena da hilabete pasa ondoren, eta sektoreak esleipen hau eta beste batzuk irentsi dituenean gaiari bueltaka jarraitzen dugula, sektoreko kide bat hobetsiz, besteen. Eta ez deritzot justua.

Aurreko beste administrazio bateko arduradunek beste irizpide batzuek erabiliaz, tokiko aldizkari txikiak kaltetu zituzten ebazpenak onartu zituzten. Aldizkari asko, maiztasuna aldatu, kolorea eta orriak gutxitu, eta beste erabaki batzuk hartu beharrean aurkitu ziren, hain zuzen, irismena bezalako irizpiderik ez zelako kontuan hartu. Isil isilik jarraitu zuten lanean.

Baztanen jardunean dagoen telebista bakarra, Iruñerrian emititzeko lizentzia lortu berri duena, urtetan egon da diru-laguntzarik jaso gabe, deialdiek, falta zuen baimen administratiboa exijitzen ziotelako behin eta berriz. Xorroxin irratiko herrikideek bezalaxe, EREan, edo okerrago kobratu gabe lanean jardun behar izan dute. Aurten dirudienez zerbait jaso dute, eta laguntza horrek beste batzuen patrikak hustetik etorri behar.

Zer esan Sakanako Guaixek edo Anbotok edo beste hainbatek aurreko urteetako deialdietan izan zituzten murrizketez eta jasan zituzten zailtasunez? Gaur, euren irismena eta efizientzia onartzen zaielako onik atera bide dira, baina eurengana joan den dirua beste patrika batzuetatik atera behar izan da noski.

Zenbatek daki gurean Hernanin Kronika deitzen den egunkari bat argitaratzen dela eta hau ere kaltetuetako bat izan dela?

Euskal Herria Irratiak, edo Tolosaldeko 28 kanalak –urte askoan lehen aldiz udal batzuen diru-laguntzen ukazioa jasan duena- , edo Goienak edo beste hainbatek, ez al dute merezi herritarren eta administrazioen aitortza eta saria?

Aizu! Kendu inbertsioetatik eta eman diru gehiago euskarari erantzun daiteke, baina errealitatea da ez Jaurlaritzak ez Foru Aldundiak ez dutela nik dakidan arte horrelakorik egin aurreko urtean eta egoera honetan multzo baten barruan egin daitezkeen banaketa guztiak batzuen kaltetan eta besteen onerako izango dira.

Errealitatea konplexuegia da irakurketa sinple eta interesdunetan laburtzeko. Pentsatzen dut, sektoreak birmoldaketa sakon baten beharrra duela eragingarriagoa eta efizienteagoa izan dadin. Zinez uste dut euskal hiztunok egunkari nazional bat merezi dugula,denona, irekia,irizpide demokratikoenetan oinarritua, laburbilduz, Euskal herriko hiritar guztiek berea bezala sentituko dutena.

Baina euskarazko hedabideen gaurko errealitatea irauli eta beste egoera horretara jauzia emateko hainbat gauza aldatu behar dira: errealitatearen ikuskerak, jarrerak, iritziak, eta noski, edozein birmoldaketa egin izan denena bezalaxe (siderurgia, banketxeena,…) dirua.


Urumea bailarara irteera antolatu du Pagoeta elkarteak iganderako

Egun guztiko irteera izango da, eta Loitzate gailurrera igoko dira.

Oraingoan, Nafarroa aldera joko dute mendizaleek, Urumea bailarako mendilerroetan ibilbidea egiteko. Goizuetatik abiatuko dira, eta Ferminena baserri ondotik, alertzez osatutako basoa gurutzatuko dute. Basotik irteetean begiztatuko dituzte lehenbiziko monumentu megalitikoak.

Ekialdera joz, Arramaleta Lepoa, izen bereko Kaskoa, Mendibila eta Amonatzako Kaskoa atzean utzita, Loitzate (1.048 metro) begiztatuko dute, mendilerroko lehenbiziko gailurra. Igoera txiki baten ostean helduko dira mendi puntara, eta bertatik itsasoa nahiz barrualdeko mendiak bistaratuko dituzte.

Zubietatik egingo dute jaitsiera. 16 kilometroko ibilaldia izango da, 5 ordu eta erdian egiteko modukoa. Parte-hartzaileak 07:30ean elkartuko dira Agoueseneko biribilgune parean. Izena ohiko lekuetaan eman daiteke.


Bridgestonek 293.758 euro ordaindu beharko dizkio amiantoaren eraginez hildako bati

Bilboko epaitegi batek zigorra ezarri dio lehengo Firestoneri eta kalte-ordaina ordaindu beharko dio amiantoaren eraginpean aritzeagatik 2014an hildako langile baten familiari.

Bridgestone Hispania SA (lehengo Firestone) enpresak 293.758 euroko kalte-ordaina ordaindu beharko dio amiantoaren eraginpean aritzeagatik hildako langile baten familiari, horrela erabaki baitu Bilboko Lan-arloko 8 zenbakiko Epaitegiak.

CCOO Euskadi sindikatuak astelehen honetan jakitera eman duenez, J.A.B. langilea 1969tik 2009ra arte izan zen lanean enpresa horretan; 2013an pleurako mesotelioma diagnostikatu zioten eta 2014ko otsailean zendu zen.

Sindikatuaren esanetan, epaian "frogatuta geratu da enpresako tutuen estalduretan amiantoa zegoela, baita J.A.B. konposatu kartzinogenoen eraginpean egon zela, zein amiantoaren eraginpeko horrek pleurako mesotelioma eragin ziola ere".

"Mediku eta zientifiko adituen ustez, amiantoaren eraginpean jartzeagatik eragindako gaixotasuna da mesotelioma, eta horren agerraldian ez du beste inolako faktorerik eraginik", azaldu dute CCOOko ordezkariek.

Sindikatuaren esanetan, "Bridgestone Hispania SAren lantegitik amiantoa kentzeko hainbat plan izan direla jasotzen du epaiak, enpresako tutuen eta instalazioen estalduran amiantoa baitzegoen".

Horrenbestez, "Bridgestone Hispania SA enpresak laneko segurtasun eta osasuneko hamaika arau hautsi zituen", epaiaren arabera. Izan ere, 1940tik amiantoaren eraginpean jartzeak zekartzan arriskuez ohartaraziz zetozen araugileak, eta amiantoaren erabileraren debekua gero eta zorrotzagoa egin zen.


Olentzero aurkitu dute gabiriarrek

Olentzero haurrekin

Larunbatean, abenduaren 10ean, Olentzeroren bila joan ziren gabiriarrak. Kortan geratu ziren 15:30ean eta Aztiri aldera abiatu ziren. Mapa bat zuten Olentzeroren txabola aurkitzeko eta hura jarraituz aurkitu zuten. Han zegoen Olentzero bere laguntzailearekin. Ume guztiak banan-bana magalean hartu eta bakoitzarekin hziketalditxoa egin zuen. Ondoren eskutitzak bere zakuan sartu zituzten. Olentzeroren abestia kantatu eta itzuli ziren etxera


Durangon sutondo

Finlandiatik zabaldu da hotsa: 2016ko ikasturtetik aurrera, haurrek kaligrafia ikasteari utzi, eta mekanografiari ekingo diote «ordenagailu edo tabletaren teklatua behar bezala erabili, eta mezuak artez bidaltzeko trebezia eskura dezaten». Albistearen berri izatearekin batera, auzuneko grafologia bulegoa etorri zait gogora, edota, aspaldi honetan, lantokietan curriculuma eskuz idatzita eramateko egin izan duten eskariarekin, esaten dena bezain garrantzitsua adierazteko moldea dela iritzirik. Gazte denboran eginiko Mecarapid ikastaroa ere gogora datorkit, egin zidan mesedea sekula ez baitut ordaintzerik izango. Zentzu horretan, ezin ahantzi tekla joka obsesiboan dabiltzan gazteak —eta ez hain gazteak—, bi atzamar baino ez erabili arren, istanteko mezuketan murgilduak. Alabaina, Onetti ere oroit dut, agendetan boligrafoz idazten zuena. Pablo Nerudak ere eskuz idazten zuen, baina tinta berdearekin. Jack Kerouac-ek paper biribilki amaigabea behar zuen idatziko bazuen. Hemingwayk nobeletako elkarrizketak arkatz zorroztu berriez idazten zituen, eta deskribapenak, ostera, idazmakinaz, atril baten aurrean. Nabokovek 3 x 5 hazbeteko txarteletan oharrak hartu, eta emazteak makinaz pasatzen zizkion garbira. Husserl-ek takigrafia zerabilen, baina gero nork antzeman haren idazkerari. John Keats-ek, eskuz idazteaz gain, arroparik apainenak jantzi behar izaten zituen poemak idazteko orduan. Truman Capotek etzanda idazten zuen, Virginia Woolfek zutika, Voltairek amorantearen bizkar gainean. Günter Grass-ek ere zutika idazten du, baina Olivetti-Lettera idazmakina euskarri goratu batean ezarria. Joxan Artzek eskuz izkiriatzen du, eta poemak arropa bezala zabaltzen omen ditu etxeko gelak eta galeriak oihan bilakatzeraino.

Hau guztia Mont Blanc luma ttipiaz idazten ari naiz, Lisboan erositako paper okre berezian, pausaz, puntuetan etenak eginez eta arnasa hartuz, nahitara edo nahi gabe kurtsorearen bihozkadei erreparatu gabe. Eta eskuz jasoa duzu burura geldiro datorkidan elezahar hau ere: antza, aspaldi handian ikasleak maisuarengana hurreratu, eta jakinduria lortzeko bideaz galdegin zioten; «Eseria nagoenean, eseria nago», hasi zitzaien hura, «zutik nagoenean, zutik nago; ibilian nabilenean, ibilian nabil»; ikasle harrituek hori guztia, egin, egiten zutela aitzakiatu zioten, eta, orduan maisuak: «Ez ba: zuek, esertzerako, altxatu egin zarete; zutitzerako, ibilian zabiltzate; ibilian hasterako, helmugan zaudete». Bistan da lasterka gabiltzala, presatuak, eta noizbait, supermerkatuan edo geltokiren batean itxaron beharra suertatuz gero, facebook, twitter edo whatsapp-ez betetzen dugula denbora; edo, besterik gabe, emaileen zaparra azkengabeaz betetzen ditugula hutsarteak. Adituen esanetan, gazteak —eta ez hain gazteak— arreta faltaren sindromeak joak dabiltza, hainbesteraino non joera kasik saihetsezin hori gure telerrealitate aro honen ezaugarri neurologiko paradigmatikoa bilakatua zaigun. Akaberan, trankiltasuna ezinbestean antsietatez betetzeraino. Adituek diote, bataz beste, 30 segundoro begiratzen dugula posta elektronikoa, eta Tony Perrottet-ek «tximinoen kanpai joaldiekin» konparatzen du jokamolde konpultsibo hori.

Jonathan Letthem idazleak aitortu berri du bigarren ordenagailu bat erosi behar izan duela behar bezala idatziko badu, interneteko tentazioa urrunarazteko. Nik, ostera, aitor dut azken lerrook idaztean atzamarrak tinta urdin ilunaz zikinduak ditudala, eta hatz mutturrak hozten hasiak ere bai, zeren Finlandiatik hotsa ez ezik hotza ere zabaldu baitzaigu. Erruz zabaldu ere. Eskerrak asteburu honetan —nonahi izan dezakegun— Durango eskura daukagun.


'Zidorrean' saioko abenduaren 14ko abestien zerrenda

Hauek dira proposatutako talde eta musikarietako batzuk: Rafa Rueda, Libe, Robert Finley, Inoreneroni, Keu Agirretxea eta Jon Gurrutxaga, Pelax, Kyle Craft, The Romanticos eta Willis Drummond.

Jon Basagurenek abenduaren 14an 'Zidorrean' saioan proposatutako musikari, talde eta abestiak:

Rafa Rueda: 'Jon'

Libe: 'Bizia atzetik'

Robert Finley: 'You Don't Have To Do Right'

Inoreneroni: 'Tanger'

Keu Agirretxea eta Jon Gurrutxaga: 'Izanak'

Pelax: 'Habitus'

Kyle Craft: 'Call Me'

The Romanticos: 'Sad But True'

Willis Drummond: 'Ta Gu Munduan'

The Cornshed Sisters: 'The Message'

Ruper Ordorika: 'Hildako Gizona'

Morgan: Thank You'

Queens Of The Stone Age: 'Gonna Leave You'

Neil Young: 'Stand Tall'


"Krisiaren ondoren ere Europan ikusten dut aterabidea"

XVIII. mendeko ideia eta tresna politikoekin aurre egiten die gaur egungo gizarteak XXI. mendeko arazoei, eta horregatik mintzo da egokitu beharraz Daniel Innerarity filosofoa. BERRIAk Euskal Herriko sei pentsalariri buruzko artikuluak argitaratu ditu. Daniel Innerarityrena da 'Buruz buru' elkarrizketa sortako horretako azkena.


Jarindo mendira irteera antolatu du Alpino Uzturre elkarteak

Tolosako Alpino Uzturre elkarteak gaztetxoentzako mendi irteera antolatu du, Jarindora (896m), datorren irailaren 16rako.Kruzeta mendatean (Araba) hasiko dute txangoa, eta Legution bukatu.

San Frantzisko elizaren paretik abiatuko dira, 09:00etan, eta parte hartu nahi duten gaztetxoek 5 euro ordaindu beharko dute; helduek, berriz, 10 euro.

Izena emateko, alpinouzturre@hotmail.com helbidera idatz daiteke, edo 665 74 82 99 telefonora deitu.


Kontzentrazioa

Etxerat elkarteak kontzentrazioa deitu du gaurko. Urteko azken ostirala izaki, garran tzia eman nahi diote gaurko mobilizazioari ´data hauek direla eta, gure senideen falta nabariagoa da` azaldu dute. Etxeratek adierazi du datorren urtean senideak etxean ikusiko dituztenaren esperantzarekin hasi nahi dutela urte berria. Kontzentrazioaren lema izango da Estatus politikoa orain, Euskal Presoak Euskal Herrira. Kontzentrazioa arratsaldeko 20:00etan izango da, Plazan. Segidan saskiaren zozketa egingo dute.


Nagusiek barikuan jokatuko dituzte finalerdiak eta gazteek domekan

Lau norgehiagoka izango dira. Irabazleek eskuratuko dute finalerako txartela.

Hilaren 26an jokatuko dira Elgetako 4 t'erdiko pilota txapelketako finalak. Aurretik, finalerdiak jokatuko dituzte aste bukaera honetan. Lau partidu izango dira, bina kategoria bakoitzean. 40 urtetik gorakoek barikuan jokatuko dituzte, 21:00etatik aurrera. 40 urtetik beherakoek, berriz, domekan, 12:00etatik aurrera.

40 urtetik gorakoak

1. Alex Arantzabal-Alberto Telleria//Asier Morales-Fernando Zenitagoia

2. Iñaki Ugarteburu-Jose Mari Zubiaurre//Angel Ibarluzea-Mikel Arkarazo

40 urtetik beherakoak

1. David Peñalver-Txomin de Vega//Oxel Erostarbe-Gorka Arizmendiarrieta

2. Unai Alkorta-Etor Garate//Oier Billa-Enrike Elkoro


Mus lehiaketak aste batez atzeratu ditu Brankak

Mus arineko lehiaketak gaur hastekoa zen Itzubaltzeta / Romoko Branka kultur elkartea. Baina, euskal kirol nazionalaren txapelketetan izena ematea nahi dutenek datorren larunbatera arte itxaron beharko dute. Branka elkarteko kideek UKBERRI.NETi jakinarazi diotenez, propaganda zabaltzerakoan izandako arazoek eraman dute enbido eta hordagoen festa atzeratzera, "lehiaketek bere maila manten dezaten". Gauzak horrela, gaur zortzitik aurrera, hilaren 16tik landa, larunbatero izango da karta-tapetearen inguruan biltzeko aukera, auzokideek enbidoa onartuz gero. Horretarako, 16:30etik 16:55era izena emateko aukera izango dute bikoteek, bikotea osatu ez dutenek hori izango dutela bikotekide topatzeko tartea. Talde bakoitzak 12 euro ordainduta, kristoren sariak irabazteko aukera izango dute. Esate baterako, lehenengo bikoteak 4 txuleta, 2 legatz, 2 buia, gazta bat eta 4 kriantza botila eramango ditu etxera. Argazkian, mus zaletasuna handia da Itzubaltzetan, jaietako Pintxo Egunean egindako txapelketa adibide bat baino ez dela.


Iñaki Maruri aktore ondarrutarra, ‘Cabaret Chihuahua’ antzezlanean

Emanaldia musikala da eta Bilboko Aste Nagusian estreinatu zuten. Ikuskizuna ikusteko sarrerak erreserbatu ahal dira. Aktoreen artean egoteaz gain, musika zuzendaria ere bada Maruri.

Kabaret kutsuagaz, musikala dakar oraingoan Iñaki Marurik. «Aste Nagusian estreinatu genuen eta arrakasta handia eduki zuen. Hori dela eta, irailean eta urrian ere emanaldiak eskaini genituen, jendeak erreserbak egiten jarraitzen zuen eta. Orain, Gabonetan, berriro berreskuratu dugu», azaldu du Marurik.

Maruri, egindakoagaz «harro»

Orain arte ez modura, Marurik beste eginkizun garrantzitsu bat ere bete du lan honetan. «Musika zuzendaria izatea erronka pertsonala izan da. Eta egindako lanagaz oso gustura nago; harro nago».

Dena dela, entseguekin hasi zirenean, «lana gogorra» izan zela esan du. «Egiteko asko nituen eta estutu ere egin nintzen. Baina azkenean, dena ondo atera zen eta jendeak ondo erantzun zuen. Beraz, pozik gaude».

Emanaldia bi ordu ingurukoa da. Abenduaren 26an, 27an eta 28an 22:00etan eskainiko dute, Pabellon Nº 6 aretoan (Zorrozaurre). 29an eta 30ean, ostera, 21:00etan izango da emanaldia.

Sinopsia eta gonbitea

Orokorrean, ikuskizunak gaueko klub baten bizi diren gorabeherak kontatzen ditu. Krisi ekonomikoak ikututa, publikoa gutxitu zaio klubari eta horren ondorioz klubak bizi duen egoera kontatzen du musikalak, besteak beste.

Musikala «ikusgarria» dela dio Marurik. Eta horregatik, herritarrei Bilbora gerturatu eta Gabonetako egunetan antzezlana ikusteko gonbitea egin die.

‘Cabaret Chihuahua’

Fitxa

Zuzendaria eta testuak. Felipe Loza.

Aktoreak. Iñaki Maruri, Mitxel Santamarina, Enriqueta Vega, Lander Otaola, Ylenia Baglietto, Quique Gago, Diego Perez eta Irene Bau.

Musika zuzendaria. Iñaki Maruri.

Koreografia. Ylenia Baglietto.

Argiztapena. Iñaki Garcia.

Jantziak. Enriqueta Vega eta Fernando Arzuaga (Arriaga Antzokiak kolaboratzen du).

Sarrerak. Internet bidez (www.pabellon6.org) edo telefonoz deituta (639 76 67 20) egin ahal dira erreserbak. Prezioa: 15 euro (bazkideentzako deskontuak daude).

Lekua. Pabellon Nº 6, Ribera Kalea, 47 (Bilbao).